Gejts iznio novu prognozu za kraj pandemije - Glas Regije\nŽivot će se vratiti u normalno stanje poslije pandemije virusa korona tek kada se ispune dva uslova, kada se pojavi druga generacija vakcina i kada virus bude nestao na cijeloj planeti, rekao je milijarder Bil Gejts.\n„Jedini način da se vratimo normalnosti je da se pojavi ne prva generacija vakcina, već druga, koja bi mogla da bude superefikasna i da je veliki broj ljudi primi. Tako ćemo globalno eliminisati bolest“, rekao je Gejts u intervjuu En-Bi-Si-ju, prenosi RT.\nGejts je dodao da ćemo jedino tako moći da riješimo sve probleme koji su se pojavili, u obrazovanju, mentalnom zdravlju i da nastavimo da ih gradimo na pozitivan način.\nPrema novom Gejtsovom standardu, koji je pomjerio lestvicu očekivanja kada je pandemija u pitanju u odnosu na ono što je izjavio prije samo mjesec dana, Amerikanci će možda morati da žive godinama, a mnogi i cijeli život, uz fizičku distancu i druge epidemiološke mjere uvedene u borbi protiv virusa korona.\nGejts je ponovo kritikovao američki pristup borbi protiv pandemije, nazivajući ga „jednim od najgorih na svijetu“, osim agresivnog investiranja u razvoj vakcine.\nNaveo je da rezultati testiranja često ne stižu u roku od 24 sata, što ih potpuno obesmišljava. Takođe, rekao je kako je američki sistem testiranja „jedan od najgorih na svijetu po kriterijumu ko smije da bude testiran“.\n„Biće još mnogo mrtvih ako ne budemo djelovali zajedno“, rekao je Gejts.\nGejtsova kritika dolazi u trenutku kada je američki predsjednik Donald Tramp nazvao odgovor SAD na pandemiju „fenomenalnim“ i rekao kako su „spasili živote potencijalnih miliona žrtava“. Tramp, koji je testiran pozitivno na virus korona 1. oktobra, a potom rekao kao se „izliječio eksperimentalnim tretmanom s monoklonalnim antitijelima“.\nOsnivač „Majkrosofta“ na to je dogovorio da je pogrešno govoriti o izlječenju, jer terapija koju je Tramp primio nije efikasna kod svakog pacijenta, ali dodaje da za sada najviše obećava. Fondacija Bila i Melinde Gejts proljetos je ušla u partnerstvo s kompanijom „Eli Lili“ koja razvija terapiju monoklonalnim antitijelima.\nSljedeća Na korona virus u Srpskoj pozitivno još 106 osoba


Počeo 22.Jugoslovenski pozorišni festival (VIDEO) – ZoomUe\nby Vesna Đurović · Published 14 новембра, 2017 · Updated 15 новембра, 2017\nUŽICE – U Užicu je sinoć otpočeo 22. Jugoslovenski pozorišni festival “Bez prevoda”,koji se ove godine održava pod motom “Za ovo malo duše”.\nPod ovim sloganom selektovano je osam predstava iz Hrvatske,Crne Gore,BIH i Srbije koje će se do 20.novembra takmičiti za festivalske nagrade Ardalion.\nFestival je otvorila Nada Popović Perišić ,ministarka kulture u Vladi Srbije 1996.godine kada je festival osnovan uz njenu veliku podršku.\n“Festival je nastao zahvaljujući energiji nekolicine entuzijasta baš u trenutku kada se naslućivalo da se ideja zajedništva u kome smo živeli raspada.Upravo u toj ideji festival u Užicu traje 22 godine,okupljajući umetnike sa prostora bivše Jugoslavije i potvrđujući da kultura gradi mostove razumevanja i zbližavanja.Slogan “Bez prevoda” upravo ističe tu ideju o zajedničkom kulturnom prostoru”,rekla je Perišićeva na otvaranju festivala.\nSinoć je izvedena i prva takmičarska predstava “Tako je ako vam se tako čini” Jugoslovenskog dramskog pozorišta u adaptaciji i režiji Jagoša Markovića.\nU narednih 7 festivalskih dana užička publika će videti i predstave “Samoubica” Crnogorskog narodnog pozorišta,”Dokle pogled seže “Kraljevskog pozorišta Zetski dom na Cetinju,Gaveline “Priče iz bečke šume”,”Ivanova”Narodnog pozorišta Beograd,”Moja fabrika”Bosanskog narodnog pozorišta iz Zenice,”Svedobro”užičkog Narodnog pozorišta i “Moja ti” Ateljea 212.\nSlogan ovogodišnjeg festivala “Za ovo malo duše” po rečima selektora Bojana Munjina nastao je iz vekovne potrebe čoveka da u pozorištu nađe pročišćenje od zla koje sam nosi u sebi i od muka koje mu nanose drugi.\n“Želeli smo da ovogodišnji festival posvetimo toj iskonskoj ljudskoj želji da svojoj neoprestano opterećenoj duši omogući u teatru malo topline,koja bi mu pomogla da se obnovi i krene dalje.U takvom duhu smo i izabrali predstave za 22. Jugoslovenski pozorišni festival”,kaže Munjin.\nDirektor festivala i koselektor Zoran Stamatović ističe da festival traje 22 godine jer se njime nije trgovalo ,prilagođavalo se novom vremenu u želji da se bude aktuelan i otvoren za sve vrste pozorišnog razmišljanja.\n“I ove godine odabrali smo reprezentativan uzorak od prošlogodišnje pozorišne produkcije ,koja je bila bolja nego proteklih godina.Izabrali smo predstave koje su relevantne za pozorišni život regiona i koje od publike zahtevaju aktivan,a ne samo posmatrački odnos”,ističe Stamatović.\nO nagradama Ardalion odlučivaće stručni žiri na čelu sa rediteljem Dejanom Mijačem,a nagrade će dobitnicima biti uručene na matičnim scenama ,a kao do sada na sceni Narodnog pozorišta u Užicu zbog produženog trajanja festivala ove godine.\nTags: 22 JPF\nNext story Od danas redovan saobraćaj barskom prugom preko Valjeva\nPrevious story Potraga za razbojnikom iz Požege


Foto: Srna | U Banjaluci predstavljena "Nušićijada"\nSrna 19.06.2022 17:27\nBANJALUKA - U Banjaluci je danas promovisan Festival humora, kulture i zabave pod nazivom "Nušićijada", koji će biti održan od 26. do 28. avgusta u Ivanjici u organizaciji Turističke organizacije iz te opštine u Srbiji.\nVršilac dužnosti direktora Turističke organizacije Ivanjica Janko Grbić rekao je novinarima da je ovo 13. obnovljena "Nušićijada" i da će ove godine biti održana pod sloganom "Više od festivala".\nOn je dodao da će ovom manifestacijom, između ostalih sadržaja, biti obilježeno i 45 godina televizijske serije "Više od igre", koja je snimana u Ivanjici, a prisustvovaće i glumci iz ove serije, kao i brojni izvođači u okviru muzičkih festivala.\n"Ovo je vrlo značajan kulturni festival i u tri festivalska dana čaršija se preobražava u period sa kraja 19. i početka 20. vijeka. Ova manifestacija je proglašena za jednu od pet najboljih manifestacija od Turističke organizacije Srbije tako da je ovo značajan kulturni festival i za Ivanjicu, ali i Srbiju", naveo je Grbić.\nGlumac beogradskog Pozorišta na Terazijama Milan Milosavljević, koji 13 godina igra lik velikana srpske komediografije Branislava Nušića - zaštitno lice "Nušićijade", naglasio da je ovo jedna od rijetkih manifestacija koja nije takmičarskog duha, nego je festival humora, satire, šale.\n"Festival promoviše prvenstveno glumački sektor. Trudimo se da bude glumački uz dosta muzike, šale. Mislim da nema pozoriša u Srbiji koje nije gostovalo u ovih godina na `Nušićijadi`", naveo je Milosavljević.


OSM Televizija - Građani BiH od 2021. godine u EU sa posebnim vizama\nGrađani BiH od 2021. godine u EU sa posebnim vizama\nGrađani BiH i još 60 zemalja koji imaju bezvizni režim sa EU od januara 2021. godine moraće da izvade posebnu vizu i plate sedam evra kako bi mogli da uđu i borave u Uniji do 90 dana, navedeno je na veb-stranici Evropskog sistema za odobravanje putovanja /ETIAS/.\nTaksu od sedam evra obevezni su da plate podnosioci zahtjeva stariji od 18 godina, a plaćenje će moći da izvrše debitnim ili kreditnim platnim karticama.\nNa stranici ETIAS-a pojašnjeno je da će građani 61 zemlje prije putovanja u neku od zemalja EU trebati da popune onlajn zahtjev u koji će morati da unesu svoje lične podatke, ali i da daju podatke kao što su zdravstveno stanje, kriminalna prošlost, te putovanja u zemlje zahvaćene ratom.\nDa bi dobili ETIAS vizu, građani će morati da navedu i podatke o svojoj istoriji zaposlenja, te u koje zemlje EU su ranije putovali.\nNa sajtu je navedeno da će za popunjavanje zahtjeva za ETIAS vizu biti potrebno oko 10 minuta, te da će 95 odsto podnosilaca zahtjeva odgovor na svoju adresu elektronske pošte dobiti u roku od nekoliko minuta.\nETIAS viza važiće tri godine ili do isteka pasoša i sa njom će građani moći da ulaze u EU neograničen broj puta, s tim da ne ostanu duže od 90 dana u periodu od 180 dana.\nNa sajtu ETIAS-a posebno je naglašeno da pasoš mora važiti još najmanje tri mjeseca od dana planiranog putovanja.\nMeđu 61 zemljom, čiji će građani od 2021. godine morati da podnose zahtjev za ETIAS vizu, nalaze se i Srbija, Makedonija, Crna Gora, Albanija, Australija, Kanada, Izrael, Јapan, Monako i SAD.\nJoš iz iste kategorije: « Malešević razriješen dužnosti ministra prosvjete i kulture Privreda Srpske u usponu, velikani spremni da ulažu u oblast energetike »


Jednokratna pomoć države poljoprivrednicima\nNedavno je Vlada Srbije donela uredbu o jednokratnoj pomoći koja bi trebalo da pomogne poljoprivrednim proizvođačima u ublažavanju ekonomskih posledica izazvanih pandemijom COVID-19. Vlada je poljoprivrednicima u ovu svrhu, namenila pomoć u visini od milijardu i 150 miliona dinara.\nIsplata se vrši preko Uprave za trezor na namenske račune poljoprivrednih gazdinstava na osnovu evidencija Ministarstva poljoprivrede, šumarstva i vodoprivrede, odnosno veterinarske baze. Pravo na novčanu pomoć ostvaruje nosilac komercijalnog porodičnog poljoprivrednog gazdinstva upisan u Registar poljoprivrednih gazdinstava koje se nalazi u takozvanom “aktivnom statusu”, a na osnovu stanja u registru od 16. aprila 2020. Uslov je da proizvođač u RPG-u ima prijavljene površine pod povrćem u zaštićenom prostoru, kao da je vlasnik životinje (krave, ovce ili koze) obeležene i registrovane u Centralnoj bazi podataka o obeležavanju životinja.\nVisina jednokratne pomoći određena je po jedinici upisane površine u zaštićenom prostoru pod povrćem i iznosi 25 dinara po kvadratnom metru, najviše 90000 dinara. Što se tiče jednokratne pomoći po grlu stoke ona iznosi 3000 dinara za krave, najviše 30000 dinara, za ovce i koze 500 dinara, najviše 20000 dinara. Što se tiče isplate jednokratne novčane pomoći pčelarima u cilju ublažavanja posledica nastalih usled pandemije Korona virusom, isplatu takođe vrši Uprava za trezor. Jednokratnu pomoć od 800 dinara po košnici, odnosno najviše 20 hiljada dinara po gazdinstvu može dobiti nosilac registrovanog gazdinstva ili član njegovog porodičnog poljoprivrednog gazdinstva koji je vlasnik košnica, a koji u 2020. puni 70 ili više godina.\njednokratna pomoć korona virus poljoprivreda vlada srbije\n07.05.2020. u 11:51\nZnaci li to da svinjari nisu gradani ove drzave


DRŽAVNO VEĆE TUŽILACA: TREćINA TUžILAšTAVA I DALJE NEMA šEFOVE. NAREDNA SEDNICA DVT-A ZAKAZANA JE ZA 8. SEPTEMBAR 2016. GODINE, A NA DNEVNOM REDU NEćE SE NAćI PREDLOG KANDIDATA ZA 33 TUžILAšTVA KOJIMA RUKOVODE VRšIOCI FUNKCIJE\nIako je od raspisivanja oglasa za izbor šefova tužilaštava prošlo godinu dana, čak trećinom tužilaštava u našoj zemlji rukovode – vršioci funkcija. Uprkos činjenici da članovi novog saziva Državnog veća tužilaca (prethodnom koji je raspisao oglas mandat je istekao u aprilu 2016. godine) insistiraju da se prvi ljudi tužilaštava izaberu što pre, kada će se to dogoditi, niko od nadležnih ne može da kaže.\nNaredna sednica DVT-a zakazana je za 8. septembar 2016. godine, a na dnevnom redu ovaj put neće se naći predlog kandidata za 33 tužilaštva kojima rukovode vršioci funkcije, a koje je na ta mesta početkom godine, postavila Republički javni tužilac, Zagorka Dolovac.\nIzborni članovi najvišeg tužilačkog tela, njih pet, zalagaće se da Vladi Republike Srbije budu poslata imena samo kandidata koji su, u postupku koji je sproveo prethodni saziv, dobili najviše bodova i onih kod kojih je razlika u osvojenim bodovima manja od jedan.\nPodsetimo, kontroverze u vezi sa aktuelnim oglasom koji je raspisan pre godinu dana, započele su kada je prethodni saziv DVT-a, posle sprovedenog postupka selekcije kandidata, Vladi RS dostavio spiskove sa imenima svih koji su se na njega prijavili. Na ovaj način, bivši saziv ovog tela je svoja ustavna ovlašćenja u vezi sa izborom kandidata preneo na Vladu koja je zatim, po svom nahođenju, izabrala kandidate sa liste i predloge uputila Narodnoj skupštini Republike Srbije na usvajanje.\nJoš je jedan postupak prethodnog saziva DVT-a ostao nejasan. Iako je oglas bio raspisan za sva tužilaštva u Srbiji (ukupno 85), liste sa imenima kandidata za 33 tužilaštva nisu bile poslate Vladi iako je postupak selekcije bio sproveden na identičan način kao i za tužilaštva za koja je to urađeno. Ovakav postupak nikada nije obrazložen, iako su za vršioce funkcija u nekim tužilaštvima imenovane osobe koje nisu ni konkurisale za to mesto.\nStručna javnost smatra da vršioci funkcije, s obzirom na to da privremeno obavljaju posao javnog tužioca, ne znaju kada će njihov "mandat" biti okončan, ali i da se većina njih nije prijavila na oglas, jer nisu dovoljno motivisani.\nU Udruženju tužilaca Srbije nisu želeli da komentarišu aktuelni oglas, ali su rekli da će po okončanju izbora uraditi analizu sprovedenog postupka koju će dostaviti delegaciji Evropske unije u Srbiji. U strukovnom udruženju tužilaca, smatraju da DVT treba što pre da uputi imena kandidata Vladi i tako okonča "v. f. stanje" u trećini srpskih tužilaštava.\nPrema Ustavu Republike Srbije ("Sl. glasnik RS", br. 98/2006) i zakonima, izbor tužilaca predviđa da selekciju kandidata uradi DVT i da, nakon toga, Vladi dostavi imena jednog ili više njih. Vlada potom donosi odluku kojom Narodnoj skupštini Republike Srbije predlaže izbor javnog tužioca.\nOvo rešenje, međutim, nije u saglasnosti sa evropskim standardima, pa bi se moglo očekivati da se ovakav način izbora javnih tužilaca promeni zbog prevelikog uticaja izvršne vlasti tokom pristupnih pregovora sa Evropskom unijom.\nIzvor: Vebsajt Politika, M. Derikonjić, 31.08.2016.


Aplikacija pozicioniranja | mehatronika.gomodesign.rs\nImplementacija i najjednostavnijeg rešenja pozicioniranja povećava preciznost u radnom procesu, a time smanjiuje škart i otpad, ali i podiže ukupni kvalitet proizvoda.\nJednostavno pozicioniranje tipično objedinjuje nekoliko nezavisno kontrolisanih operacionih osa i može imati i mnoge dodatne specifične zahteve. U ovom primeru u X-Y ravni, relativno pozicioniranje je postignuto pomeranjem objekta do zadatog položaja po osi, bez obzira na to šta se dešava sa ostalim osama.\nNeprekidan rad je obezbeđen interpolacionom funkcijom\nSmenjivanje linearne i cirkularne interpolacione funkcije omogućavaju non-stop rad proizvodnog pogona. Mašina zadržava konstantu brzinu radnog prostora i dok se vrši poziioniranje. Jedan tipičan aplikativni primer je nanošenje lepila na radnu površinu.\nU aplikaciji gde se proces bušenja odvija veoma brzo, neophodno je podesiti brzinu kojom se burgija pozicionira. Najbolji način za definisanje većeg broja parametara brzine, postiže se kreiranjem listinga pozicija u formi pozicija/brzina u vidu jedne tabele.\nAplikacija bojenja sa dvobrzinskim pozicioniranjem\nU aplikacijama bojenja, neophodno je da se vrši precizno pozicioniranje, kako bi se eliminsalo bojenje površina koje ne treba farbati. Ovakav sistem se može realizovati kao dvobrzinsko pozicioniranje sa prekidima i sa osetljivim senzorima koji zadaju interapt signal.\nAplikacija konstantnog dotura materijala\nMaterijal se konstanto jednom brzinom dodaje u sistem.\nDetekcija radnog prostora i pozicioniranje\nInterapt sa senzora može se koristiti za pozicioniranje objekta na radnoj površini radi dalje obrade. Nakon prijema interapt signala, mašina će preneti materijal na definisano mesto, usporiti i na kraju se zaustaviti.


Svečana akademija povodom 70 godina VFC „Zastava film“\nHomeVestiSvečana akademija povodom 70 godina VFC „Zastava film“\nVojnofilmski centar „Zastava film“ obeležio je jubilej 70 godina postojanja svečanom akademijom u Domu Vojske Srbije u Beogradu.\nBogatom programu u čast značajnog jubileja „Zastava filma“ i 14. novembra – Dana te vojne filmske ustanove, svojevrsnog svedoka i hroničara naše istorije, prisustvovali su predstavnici Ministarstva odbrane i Vojske Srbije, kulturnih i javnih institucija, kao i prijatelji „Zastave“.\nPovodom jubileja, za izuzetne zasluge u oblasti kulture, od značaja za sistem odbrane i Vojsku Srbije, doprinos ugledu Republike Srbije u zemlji i inostranstvu, predsednik Republike Srbije Aleksandar Vučić odlikovao je VFC „Zastava film“ Sretenjskim ordenom trećeg stepena.\nIstim povodom, ministar odbrane Aleksandar Vulin dodelio je toj vojno-filmskoj kući Vojnu spomen medalju za izuzetan doprinos sistemu odbrane.\nDirektor Vojnofilmskog centara „Zastava film“ potpukovnik Goran Ikonić ističući značaj jubileja, ukazao je da, kada se na to doda bogato stvaralaštvo, obilje priznanja i ogromno iskustvo, onda je slavljenik zaista srećan i „imao se rašta i roditi“.\n– Nama sadašnjoj generaciji zaposlenih je pripala čast da proslavimo veliki jubilej naše kuće, koja sa svojom Vojskom živi već sedam decenija. Zahvalni smo i ponosni na sve predhodne generacije zastavinih radnika, na sjajne filmske radnike koji su ostavili dubok trag, na žalost nedovoljno apostrofiran, u istoriji posleratne jugoslovenske kinematografije – naglasio je potpukovnik Ikonić.\nOn je, takođe, podsetio da nema mnogo ovakvih ustanova u našem okruženju i šire, kao i to da su one privilegija samo razvijenih armija, a među njima i naše vojske.\n– Zahvalni smo našim vojskovođama i vojnim rukovodiocima od vojvoda Mišića i Bojovića, do sadašnjeg vrha sistema odbrane, koji su znali šta znači ovakva kuća u vojsci i kakva je snaga filma – tog moćnog oružja. Zahvaljujući njima i njihovoj viziji, vojna kinematografija u Srbiji je nastala skoro sa pojavom prve filmske kamere u svetu, a „Zastava film“ živi sve ove godine, na dobrobit naše Vojske, našeg društva i srpske kinematografije u celosti – ocenio je potpukovnik Ikonić.\nPrema njegovim rečima, „Zastava film“, ustanova u sastavu Uprave za odnose sa javnošću Ministarstva odbrane, sedam decenija prati vojnički život, beleži društvene događaje, neguje vojničke tradicije i aktivno učestvuje u kulturnom i javnom životu na ovim prostorima.\n– Zato s pravom možemo reći da smo najverniji hroničari i istoričari jednog vremena iz vizure života Vojske, prožetog mnoštvom događaja i svedoci postojanja i nestajanja nekoliko vojski i država. „Zastava film“ je danas jedna mala, moderna produkcija tehničko-tehnološki i stručno opremljena da realizuje mnogobrojne složene zadatke u okviru sistema odbrane i da pun doprinos kulturnom životu srpskog društva. Nošeni iskustvom naših predhodnika i vođeni sopstvenim znanjem spremni smo da „Zastavu“ pratimo u još dublju starost i još veće pobede – istakao je potpukovnik Ikonić dodajući da će „Zastava“ i u buduće biti verni pratilac sistema odbrane i kamerom beležiti vojnički život, osluškivati potrebe novog vremena i uvek biti u korak sa njim.\nO tome šta je obeležilo sedam decenija postojanja te vojno-filmske kuće, gostima na večerašnjoj svečanosti dočarao je dokumentarni film „Nišan i kamera“, koji je pokretnim slikama ispričao priču o ovoj posebnoj ustanovi, ističući njen istorijski značaj i domete. Film, takođe, svedoči i o više od 1.000 nastavnih, 200 dokumentarnih, kao i o ostalim vidovima filmskog stvaralaštva kojima se tokom sedam decenija više od 500 zaposlenih u „Zastava filmu“ predstavilo gledalačkoj publici.\nNa večerašnjoj svečanosti, za višedecenijsku saradnju i doprinos razvoju vojne kinematografije, „Zastava film“ dodelila je Povelje Radio-televiziji Srbije, Jugoslovenskoj kinoteci i Filmskim novostima.\nU nastavku svečanosti, u holu Doma Vojske, povodom jubileja, za sve goste priređena je i postavka „Ratni foto-reporter Rista Marjanović“ posvećena Velikom ratu, čiji su autori Milojko Gordić i Snežana Negovanović.\nTakođe, premijerno je predstavljena i numera „Miruj srce“, iz produkcije najnovijeg filma VFC „Zastava film“ „Rado Srbin ide u vojnike“ reditelja Dragana Elčića.\nVečerašnju svečanost obeležili su nastupi Umetničkog ansambla Ministarstva odbrane „Stanislav Binički“, Mešovitog hora Ministarstva odbrane, kao i umetnički i dramski program.\nIstorija „Zastava filma“ počinje u leto 1948. godine, kada je formirano Odeljenje za proizvodnju filmova Jugoslovenske armije u Beogradu. Prva ostvarenja su Filmski pregledi iz Jugoslovenske armije – hronike i komentari armijskog i društvenog života. Današnji naziv, Vojnofilmski centar „Zastava film“ dobija 1962. godine.\nPrvi nastavni, edukativni film, „Obuka u bacanju ručnih bombi“, režira Čoči Mikijeli (1948), a ova vrsta filma postaje „Zastavina“ osnovna, ali ne i jedina delatnost. Otvorena prema javnosti, „Zastava“ privlači veliki broj filmskih stvaralaca, od kojih će neki postati značajna imena jugoslovenskog filma.\nBALKANSKI MAGAZIN KEJ 1


Dodik: Nema puta u NATO, niti će ga biti, a za to nisu krivi ni Ivancov ni Rusija - 04.07.2020, Sputnik Srbija\nSrpski član Predsedništva Bosne i Hercegovine Milorad Dodik poručio je da odluke o članstvu BiH u NATO nema, niti će je biti, i da o tome „odlučujemo mi u... 04.07.2020, Sputnik Srbija\nAko vec muslimani i katolici toliko zele i NATO pa neka se FBIH prikljuci . Onda ce po logici stvari i pravoslavni u R. Srpskoj da se prikljuce ODKB-Rusija i evo resenja bez naturanja volje jedni drugima ... mirna BiH.\nsvet, vesti, milorad dodik, kozara, nato, rusija, region\n13:44 04.07.2020 (Osveženo: 03:58 26.08.2021)\nSrpski član Predsedništva Bosne i Hercegovine Milorad Dodik poručio je da odluke o članstvu BiH u NATO nema, niti će je biti, i da o tome „odlučujemo mi u Republici Srpskoj“.\nNa pitanje Srne da prokomentariše izjave Željka Komšića i Bakira Izetbegovića da se ambasador Rusije u BiH Petar Ivancov meša u unutrašnje stvari BiH i „ne poštuje odluke njenih institucija“ kada je reč o tome da li bi BiH trebalo da uđe u NATO, Dodik je odgovorio da odluke o članstvu u NATO nema i nema puta BiH u taj savez, niti će ga biti i da im za to nije kriv ni Ivancov ni Ruska Federacija.\n„Ruska Federacija ima prijateljsku politiku prema BiH, zasnovanu na međunarodnom pravu, ne krijući da ima dobre odnose sa Republikom Srpskom“, naglasio je Dodik.\nDodik je ocenio da Komšić i Izetbegović ne vode principijelnu politiku, niti brane interese BiH, jer to što govore, kako je naveo, nije interes Republike Srpske, prenela je RTRS.\nDodik je podsetio da je zarobljeni zbeg sa Kozare „spušten u Jasenovac koji je odneo 500.000 života Srba i 30.000 dece“.\n„Mnoga deca su data u katoličke porodice gde su promenjena njihova imena.To je jedan produženi zločin nad našom verom i našim narodom. Činjenica je da su ustaše i Nemci ovde desetkovali Srbe, pobili naše ljude i uništili domove“, istakao je Dodik.\nDodik je naveo da u narodu živi priča o Kozari koja je nesumnjivo simbol borbe za slobodu protiv fašista i simbol borbe za nacionalno oslobođenje jer su, kako je naglasio, Srbi ovde živeli i preživeli.\nDodik je izrazio zadovoljstvo da ovaj važan datum u srpskoj istoriji zajedno obeležavaju vlade Srpske i Srbije.


Dijalog u CG okončan bez uspeha; Mitropolija: Dobili smo ultimatum\n„Sa žaljenjem konstatujemo da je najnovijim predlogom Vlade pred Crkvu postavljen ultimatum u vidu obavezne registracije Mitropolije i eparhija SPC u Crnoj Gori“\nEpiskopski savet Srpske pravoslavne crkve je nakon razgovora sa ekspertskim timom crnogorske vlade saopštio da sa žaljenjem konstatuju da je najnovijim predlogom Vlade pred Crkvu postavljen ultimatum u vidu obavezne registracije Mitropolije i eparhija SPC u Crnoj Gori, uprkos činjenici da kao crkvene ustanove postoje na prostoru Crne Gore punih osam vekova.\nEpiskopski savet Srpske pravoslavne crkve navodi da su se, i pored ogromne zabrinutosti sveštenstva, monaštva i vernog naroda, odazvali pozivu Vlade Crne Gore na dijalog, očekujući i verujući da će se doći do zajednički prihvatljivog rešenja spornih odredaba Zakona.\n„Crkva Božja je i ovom prilikom posvedočila da je po svojoj bogočovečanskoj prirodi i misiji u svetu bila, jeste i ostaje otvorena za dijalog kao put i način za rešavanje otvorenih pitanja. Očekivali smo da je ekspertski tim Vlade od 11. marta ove godine do danas imao dovoljno vremena da razmotri naše predloge i da će nam u pisanoj formi dostaviti odgovor na njih. Nažalost, do toga nije došlo“, navodi se u saopštenju ekspertskog tima SPC.\n„Sa žaljenjem konstatujemo da je najnovijim predlogom Vlade pred Crkvu postavljen ultimatum u vidu obavezne registracije Mitropolije i eparhija SPC u Crnoj Gori uprkos činjenici da kao crkvene ustanove postoje na prostoru Crne Gore punih osam vekova. U potpunosti je ignorisano istorijsko postojanje i pravni subjektivitet Mitropolije i eparhija“, ističe se u saopštenju.\nDodaju da je „zahtevom ekspertskog tima Vlade na taj način ignorisana i odluka Svetog arhijerejskog sabora SPC od 26. maja 2006. godine, kojom je to najviše telo SPC pod predsedništvom blaženopočivšeg patrijarha Pavla, priznajući obnovljenu nezavisnost Crne Gore, zapravo izvršena prijava tradicionalnog kontinuiteta subjektiviteta drevne Zetske mitropolije i ostalih episkopija u Crnoj Gori. Navedena odluka je 1. decembra 2006. godine zvanično uručena tadašnjem predsedniku Crne Gore Filipu Vujanoviću“.\nOsim toga, kako navode iz ekspertskog tima SPC, ignorisana je i prijava koju je 8. marta 2012. godine mitropolit crnogorsko-primorski Amfilohije zvanično dostavio Ministarstvu unutrašnjih poslova, o čemu postoji dokaz koji je poznat i dostavljen je Vladi Crne Gore.\n„Smatramo da je nakon svih navedenih akata Crkve, neviđeno poniženje u vidu ultimatuma Crkvi da se ponovo registruje i da iznova, kao nekakva novoformirana verska zajednica, stiče pravni subjektivitet koji je priznat i prepoznat od svih vlasti, pa čak i okupatorskih, kroz vekove do danas. Niko i nikada do danas nije postavio pitanje postojanja pravnog subjektiviteta ove crkve i njenih svojinskih prava na svetinjama i ostaloj zaveštanoj crkvenoj imovini, o čemu postoji bezbroj dokaza od Otomanske imperije preko Kraljevine Crne Gore do SFRJ“, naglašava se u saopštenju.\n„I ovom prilikom podsećamo da smo 11. marta ove godine Vladi dostavili pravno utemeljen predlog za postupak evidentiranja crkve i verskih zajednica u evidencioni registar, što je ponovljeno i 20. jula ove godine od našeg ekspertskog tima, ali nažalost, bez uspeha“, dodaje se u saopštenju.\n„Crkvi nije svojstveno da ispostavlja ultimatume nikome, pa ni Vladi Crne Gore. Tako je bilo i u ovom slučaju, jer smo, i pored određenih stručnih primedbi, prihvatili 61 od ukupno 66 članova Zakona. U odnosu na pet spornih članova, predložili smo izmenu i dopunu i to samo u delu kojim se ne poštuje i poništava viševekovni identitet, dostojanstvo, subjektivitet i svetinje Crkve i kojim se Crkva, jedina u Crnoj Gori i to mimo svakog prava i elementarne pravde, primorava da dokazuje da su crkvene svetinje crkvene, a ne državne. Svima je jasno, bez obzira na to što Vlada uporno obmanjuje međunarodnu javnost, da u Zakon nije implementirana nijedna suštinski bitna preporuka Venecijanske komisije od 24. juna 2019. godine“, naglašava se u saopštenju.\nUkazuju da su razmotrili Vladin predlog potencijalnih izmena članova 63 i 64 Zakona i konstatovali da su oni u suštini „obesmišljeni uz insistiranje Vlade na opstanku člana 62 Zakona kojim se, istina uslovno, crkvena imovina proglašava za državnu, iako to ona nikada nije bila u istoriji Crne Gore“.\n„Nikako ne može da izdrži test elementarne logike činjenica da je Vladi u decembru 2019. i u martu 2020. godine bio prihvatljiv predlog naše crkve kojim se garantovao pravni subjektivitet Crkve i verskih zajednica, koji su stekle po svom istorijskom kontinuitetu i ranijim propisima, a da joj je sada upravo to postalo sporno, te i da se pitanje svetinja sada naprasno i ultimativno uslovljava registracijom“, navodi se u saopštenju.\n„Na osnovu svega izloženog, jasno proizlazi da Vlada, za razliku od Crkve, ni ovom prilikom nije imala iskrene namere da se kroz dijalog dođe do zajednički prihvatljivog i održivog rešenja, već je poziv za dijalog očevidno služio za nove ucene crkve i aktuelni politički marketing, u čemu Crkva ne može i ne želi da učestvuje“, poručuje episkopski savet.\nNamere i cilj Vlade je, kako kažu, „pokazao i pokazuje višemesečni progon sveštenstva, monaštva i vernog naroda počev od učešća na mirnim litijama, preko neodobravanja privremenih boravaka sveštenstvu i monaštvu do rušenja svetinja“.\n„Episkopski savet, imajući u vidu složenost situacije u Crnoj Gori, smatra da bi prihvatanje našeg predloga izmena i dopuna Zakona predstavljalo puno poštovanje Ustava i pravnog poretka Crne Gore i presudno doprinelo smirivanju tenzija i napetosti u društvu. U pitanju je jedinstveni način da se prevaziđu suštinske podele i problemi koji već duže vreme potresaju i razdiru Crnu Goru“, zaključuje se u saopštenju.\nIzvor RTS, 21. jul 2020.\nMARKOVIĆ: RAZGOVORI SA SPC OKONČANI BEZ USPEHA\nCrnogorski premijer Duško Marković saopštio je da su razgovori pravnih eksperata Vlade Crne Gore i eparhije Srpske pravoslavne crkve okončani bez rezultata uprkos, kako je rekao, „brojnim ustupcima koje je juče i danas napravio Vladin pregovarački tim“. Jedini zahtev Vlade bio je registracija svih crkava i verskih zajednica, pa i Srpske pravoslavne crkve i njenih eparhija, nažalost crkva je to odbila, poručuje Marković.\nDuško Marković se obratio javnosti neposredno nakon okončanja druge runde razgovora pravnih eksperata crnogorske vlade i Srpske pravoslavne crkve.\n„Tokom druge runde ekspertskih razgovora, vođenih juče i danas, prihvatili smo prvo – da se postupak utvrđivanja zemljišno-knjižnih upisa iz upravnog postupka premesti u redovni sudski postupak gde teret dokazivanja vlasništva pada na državu, a ne crkvu. U tom smislu predložili smo potpuno novi član 63 Zakona, čime smo prihvatili predloge Crkve“, rekao je Marković, saopštila je Vlada Crne Gore.\n„Drugo – da Srpska pravoslavna crkva nastavi sa korišćenjem svih crkvenih i manastirskih objekata, imanja i drugih nepokretnosti koje su državno vlasništvo ili se u sudskom postupku utvrdi da su državno, versko i kulturno dobro. I u tom smislu smo predložili potpuno novi član 64 Zakona i jasno isključili mogućnost da verske objekte može koristiti bilo koja verska zajednica osim Mitropolije crnogorsko-primorske i drugih eparhija Srpske pravoslavne crkve u Crnoj Gori“, dodao je Marković.\n„Treće – da ove izmene usvojimo već prekosutra na sednici Vlade i prosledimo parlamentu radi izjašnjavanja u hitnoj proceduri do kraja ovog meseca. Pojednostavljeno – ovo bi značilo da svetinje više nisu napadnute kako to Crkva predstavlja, odnosno da bi izmenama i dopunama Zakona bile u potpunosti i trajno zaštićene! Rečju – da više nema govora o njihovoj navodnoj ugroženosti kako se spočitavalo Vladi“, istakao je crnogorski premijer.\nMarković je rekao, kako se dodaje u saopštenju, da „ovim ustupcima, čiji su prevashodni ciljevi prevazilaženje nesuglasica i podela u pravoslavnom biću Crne Gore i izgradnja poverenja između države i crkve, Vlada sa svoje strane nije postavila bilo kakve uslove“.\n„Jedini zahtev Vlade bio je registracija svih crkava i verskih zajednica, pa i Srpske pravoslavne crkve i njenih eparhija, po slovu Zakona. Registracija, koja je bila obaveza i po ranijem zakonu. Registracija, na način kako to uređuju sva civilizovana i demokratska društva. Nažalost, Crkva je to odbila“, dodao je Marković.\n„RAZGOVORI VOĐENI STRPLjIVO I POSVEĆENO“\nPremijer Crne Gore je rekao da je sa žaljenjem primio informaciju da razgovori nisu rezultirali uspehom, navodi se u saopštenju crnogorske vlade.\n„Želeli smo da kroz dijalog obezbedimo dodatne garancije za položaj eparhija Srpske pravoslavne crkve u Crnoj Gori, da osiguramo postojeći režim korišćenja crkvene imovine i ostvarivanja verskih prava i sloboda pravoslavnih vernika, odnosno uslove za nesmetano vršenje verske službe od strane njihovih sveštenika“, dodao je Marković.\nPredsjednik Vlade Crne Gore @DuskoMarkovicCG saopštio da su razgovori pravnih eksperata Vlade i eparhija Srpske pravoslavne crkve okončani bez rezultata uprkos brojnim ustupcima koje je juče i danas napravio Vladin pregovarački tim. VIDEO: https://t.co/99FxKruy0k\n„U tom smislu, za više od pola godine od stupanja na snagu ovog zakona, verski, imovinsko-pravni i crkveni poredak Mitropolije i ostalih eparhija ostao je nepromenjen! Litije i proteste koje je Crkva organizovala uprkos složenoj, i kako vidimo opasnoj epidemiološkoj situaciji sa koronavirusom, prihvatali smo i prihvatamo kao izraz slobode okupljanja i iskazanog neslaganja sa pojedinim rešenjima i odlukama donetim u demokratskoj proceduri“, naglasio je crnogorski premijer.\nBez obzira na to, kako kaže, razgovori su vođeni strpljivo i posvećeno u okviru delegacija države i crkve, a pored toga i u više navrata, i na najvišem nivou državnih i crkvenih zvaničnika.\n„Paralelno, održana je i prva runda razgovora na nivou ekspertskih timova. Tokom svakog od ovih razgovora, ključni i najvažniji zahtev Crkve – što je i poznato javnosti kao i relevantnim međunarodnim adresama – bilo je osiguranje korišćenja verskih objekata nakon okončanja postupka pred nadležnim organima ili sudom, te izmena Zakona u smislu propisivanja isključive nadležnosti parničnog suda za pitanja upisa prava svojine“, istakao je Marković.\n„Da pojasnim, nakon donošenja Zakona o slobodi veroispovesti, Srpska pravoslavna crkva nije prihvatala nadležnost istih onih organa uprave kod kojih je decenijama unazad vršila upise prava svojine u svoju korist. Pitanje imovine, podsetiću vas, bilo je na stolu i tokom same rasprave za donošenje Zakona, kad sam na zahtev lidera opozicije, napuštajući skupštinsko zasedanje, prihvatio da se sastanem sa mitropolitom Amfilohijem, pokušavajući da iznađemo rešenje za to pitanje. Ni tada, a ni nakon usvajanja Zakona, nije bilo drugih važnih i otvorenih pitanja od strane Crkve“, rekao je Marković.\n„SPC OSTALA PRI PRAKSI DA FUNKCIONIŠE IZVAN PRAVNOG SISTEMA“\nNaglasio je da je, kako kaže, „SPC ostala pri ustaljenoj praksi da funkcioniše izvan pravnog sistema, izvan pravila i procedura“.\n„A decenijama iza nas to se ogledalo u: neregulisanom boravišnom statusu za sveštenstvo i monaštvo dovedeno sa strane, a koje služi u našim crkvama i manastirima; neregulisanom radnom i penzijskom statusu i stranog ali i domaćeg sveštvenstva; neplaćanju poreskih obaveza za prihode od crkvenih biznisa i poslova; nepoštovanju zakona i drugih propisa Crne Gore; stavu crkvenih velikodostojnika i starešina da država treba da se registruje kod njih“, dodao je Marković.\nNaglasio je da odbijanje registracije u demokratskom svetu znači nepriznavanje samog sebe i svog subjektiviteta, neprihvatanje društva i države i nepriznavanje legitimnog društvenog i pravnog poretka.\n„Uz žaljenje što nismo uspeli da postignemo dogovor koji je potreban Crnoj Gori, a kojem smo od početka bili posvećeni, koristim priliku da poručim da će Vlada i u budućnosti garantovati verske slobode, osigurati mirno uživanje crkvene imovine. Crna Gora je slobodna i sekularna država, u kojoj, uz poštovanje zakona, nikada i ni na jednom mestu vernicima, verskim službenicima, crkvama i verskim zajednicama ne sme i ne može biti tesno“, poručio je Marković.\nPreporučujemoDuško MarkovićMitropolija crnogorsko-primorskaotimanje imovine SPCSPCCrna Gora


Zanimljive i pristupačne radionice za školarce širom Srbije: jedinstven zimski raspust koji će vaše dete pamtiti - Lepa&Srećna\nZanimljive i pristupačne radionice za školarce širom Srbije: jedinstven zimski raspust koji će vaše dete pamtiti\nUz malo volje i vremena možete svom školarcu pružiti nezaboravan zimski raspust.\nPošto zimski raspust retko koje dete provede uz knjigu, a ne vole svi da skijaju, uz malo truda i dosta novih ideja, tokom dve nedelje u februaru mogu se sakupiti uspomene za ceo život.\nNeko novo iskustvo, novo znanje i veština, zanimljiviji su od "običnog" zimovanja u hotelu, pišu Večernje novosti, a prenosi B92.\nPored mnogobrojnih dečjih radionica koje organizuju škole, prijatelji dece i udruženja, Narodni muzej u Beogradu i Muzej Vojvodine u Novom Sadu vikendom rade s decom, a radionice su besplatne. Beograd i Novi Sad razdvaja nešto više od sata vožnje novim švajcarskim, crvenim vozom. Povratna karta košta manje od 300 dinara.\nU Beogradu i Novom Sadu nalazi se nekoliko zanimljivih muzeja čija poseta može da bude veoma korisna za decu školskog uzrasta. Kragujevac je, međutim, najveća riznica, pa je vikend-izlet do ovog grada pravo putovanje u istoriju stvaranja moderne Srbije.\nU Kragujevcu mogu videti prvo pozorište, prvu gimnaziju, prvu skupštinu i ostala važna mesta iz vremena Obrenovićeve Srbije.\nVIŠE: Pomoć za đake i studente: 6 tehnika za bolje učenje\nZanimljivo je posetiti i Jagodinu, jer iako ne radi akvapark, zoo-vrt i Muzej voštanih figura će biti otvoreni. Vrnjačka Banja je, pak, čitav grad pokrila turističkim tablama, pa deca s roditeljima bez vodiča mogu da otkriju lepote ovog grada. U vreme raspusta održava se i manifestacija "Najduži poljubac".\nZimi salaši nisu toliko popularni, ali sela blizu gradova koja imaju grejanje veoma su tražena. To što nude seoski domaćini - ne nudi nijedan hotel.\n"Domaćice su uvek raspoložene da sa gostima i, naročito, decom zajedno saviju sarmu ili ih nauče kako se mesi hleb",kaže Vladimir Ivanović, direktor Turističke organizacije Ljig. "Posle tri dana svi nauče da mese domaći hleb, a to nije lako.\nVIŠE: 5 lekcija za mame dečaka: ovako se vaspitavaju budući pravi muškarci\nOsmišljavaju i ostale časove kuvanja, poput spremanja kobasice. Deca su najviše zainteresovana za domaće životinje, a u selima mogu da nauče kako se muze krava i hrane kokoške."\nTokom zime najtraženija destinacija je zapadna Srbija, poput Tare, Mokre Gore i Zlatibora, ali je najzabavnije u Kosjeriću, gde organizuju zanimljive događaje poput tradicionalne srpske svadbe ili "ženske čajanke".


Srbija traži kredit od 850 miliona evra – Nadlanu.com\nSrbija traži kredit od 850 miliona evra\nObjavljeno 24. sep 2012. / 15:48:54\nBEOGRAD, 24. septembra 2012. (Beta) - Ministar finansija i privrede Mladjan Dinkić sastao se u ponedeljak sa potpredsednikom kineske Eksim banke Liu Liange, od kojeg je, u ime Vlade Srbije, zatražio dugoročni kredit u iznosu do 850 miliona evra, po veoma povoljnim uslovima, za izgradnju autoputeva u Srbiji.\nKredit bi se koristio za izgradnju deonica autoputa Obrenovac - Ljig na koridoru 11 i autoputa Pojate- Preljina (Moravski koridor), čime bi se ubrzala izgradnja autoputa Beograd - Čačak i strateškog trougla autoputeva u centralnoj Srbiji, saopštilo je Ministarstvo finansija.\nUkoliko bi takav dogovor bio napravljen, ugovor sa bankom i izvodjačima radova bio bi potpisan do kraja godine, a radovi bi počeli 2013. godine.\nDinkić je kazao da je Vlada Srbije zadovoljna dosadašnjim tokom radova na izgradnji mosta Zemun-Borča, koji grade kineske kompanije.\nOn je naglasio da bi izgradnja autoputeva, koju bi finansirala Eksim banka, bila značajna za veliki broj žitelja Srbije, jer su svi veliki investitori svoje proizvodne kapacitete do sada uglavnom locirali upravo blizu autoputa na koridoru 10, a takodje bi značajno ubrzala privredni razvoj i drugih regiona kroz koje će prolaziti.\nPredstavnici kineske Eksim banke su istakli da je Srbija jedini strateški partner Kine u centralnoj i istočnoj Evropi, i da su zadovoljni dosadašnjom saradnjom Kine i Srbije, piše u saopštenju Ministarstva finansija.


Vlada Republike Srpske redovno usklađuje penzije u skladu sa povećanjem prosječne plate i punjenjem budžeta i opredijeljena je da i dalje razgovara sa penzionerima radi pronalaska rješenja za poboljšanje njihovog materijalnog položaja, izjavila je danas pomoćnik ministra za rad i zapošljavanje Srpske Mira Vasić.\n"Materijalni položaj penzionera u Srpskoj nije zadovoljavajući, ali se ne može zanemariti ni to da je u posljednjih nekoliko godina došlo do povećanja penzija za 23,17 odsto, dok je u tom periodu rast plata bio veći od četiri odsto", rekla je je Vasićeva novinarima nakon sastanka u Banjaluci sa predstavnicima Udruženja penzionera Republike Srpske.\nOna je podsjetila da je u duhu programa ekonomskih reformi cilj da se prosječna plata u Srpskoj poveća na hiljadu KM.\n"Ako bude sve kako je Vlada zacrtala, nadamo se i da će penzije rasti kao i u prethodnom periodu. Penzije kod nas nisu znatno niže nego u okruženju", dodala je Vasićeva.\n"Ranije je dogovoreno da prosječna penzija ne smije ići ispod 43,5 odsto od iznosa prosječne plate u Srpskoj. Sada je prosječna penzija ispod tog procenta i ići ćemo prema Vladi Srpske s tim ili da to dogovoreno mijenjamo ili da ispoštujemo", naglasio je Rakulj.\npenzije usklađivanje Vlada\nMladen Milić za ATV\nRedovnost isplate penzija uopšte nije upitna\nPenzije u Republici Srpskoj biće veće za 2,17 odsto


Ministri spoljnih poslova zemalja NATO-a upozorili su Kosovo da mora odustati od namere da formira vojsku.\nNakon ministarskog sastanka na kojem je razgovarano o Zapadnom Balkanu, generalni sekretar NATO-a Jens Stoltenberg je zvaničnu Prištinu upozorio da će se suočiti sa ozbiljnim posledicama ako nastavi proces transformacije Kosovskih bezbednosnih snaga u vojsku Kosova.\nPrema njegovim rečima, ovaj proces se vodi u "veoma neprikladnom trenutku", te nisu ispoštovane procedure.\n"To ide protiv saveta mnogih NATO saveznika. I može imati ozbiljne posledice po buduće evroatlantske integracije Kosova", upozorio je Stoltenberg kosovske vlasti, koje su inače najavile da će usvojiti zakone o transformaciji Bezbednosnih snaga 14. decembra.\nMinistarski sastanak NATO u Briselu\nU vezi s tim prvi čovek Alijanse je podvukao da će NATO, ukoliko zvanična Priština nastavi za ovim procesom, "razmotriti angažovanje prema Kosovu". Na molbu da precizira o kakvim posledicama se radi, Stoltenberg je naveo da bi to bilo u nadležnosti Severnoaltlantskog saveta (najviši organ u NATO) da zaseda i odluči o konkretnim merama prema Kosovu.\nPrvi čovek Alijanse je potvrdio da je na ministarskom sastanku bilo govora i o odluci kosovskih vlasti iz novembra da uvedu tarifu od 100 odsto na robu koja dolazi iz Srbije i Bosne i Hercegovine, te kazao kako te mere "stvaraju nove podele".\n"Takvi koraci još više otežavaju dijalog Beograda i Prištine. Ali to je jedini način da se u regionu postigne trajni mir. Podstičemo i Beograd i Prištinu da se uzdrže od provokativnih koraka i izjava i naprave neophodne kompromise kako bi se okrenuli ka boljoj budućnosti", poručio je Jens Stoltenberg.\nSkupština Kosova je u oktobru usvojila u načelu tri zakona koji se odnose na promenu strukture, službe i mandata Kosovskih bezbednosnih snaga. Tranzicija u vojsku je predviđena da traje deset godina.\nPrethodno je Vlada Kosova u septembru donela je odluku o formiranju Vojske Kosova, usvajanjem tri nacrta zakona o Bezbednosnim snagama Kosova (BSK), a tome se usprotivio predsednik Kosova Hašim Tači.\nPremijer Kosova Ramuš Haradinaj je nakon te sednice kazao da je Vlada izglasala svoje odbrambene snage, odnosno svoju Vojsku Kosova, te dodao da je to u skladu sa nadležnostima suverene zemlje Kosova. Istakao je da je došlo vreme to da se desi i dodao da se konsultacije o tom pitanju sa međunarodnim partnerima nastavljaju.\nTaj potez je, međutim, naišao na oštre kritike međunarodne zajednice, pre svega SAD-a i NATO-a, s obzirom da se formiranje vojske može obezbediti samo ustavnim promenama. Za ustavne promene, pak, potrebna je podrška srpskih poslanika, koje nema zbog njihovog protivljenja formiranju Vojske Kosova.


vakcinacija - 1\n26. 11. 2021 07:44\nBRISEL - Evropska unija će preporučiti rok od devet mjeseci za validnost vakcinacije protiv kovida 19 za putovanja u evropskom bloku, a takođe će predložiti davanje prioriteta vakcinisanim putnicima, navodi se u dokumentu Evropske komisije u koji je njujorška agencija "Blumberg" imala uvid.\nZdravstveni radnici u Hratskoj odbili testiranje i dobili otkaz\nZAGREB - Četvoro zdravstvenih radnika Kliničko bolničkog centra Zagreb dobilo je otkaz, jer je odbilo da se testira na virus korona, a jedan je sam prekinuo radni odnos, rekao je direktor ove zdravstvene ustanove Ante Ćorušić.\n22. 11. 2021 13:43\nBERLIN - Nijemci će do kraja zime biti vakcinisani, izliječeni ili mrtvi, izjavio je njemački ministar zdravstva Jens Špan.\nSZO: Jako smo zabrinuti zbog situacije u Evropi\nSvjetska zdravstvena organizacija (WHO) "jako je zabrinuta" zbog širenja virusa korona u Evropi, dok se kontinent bori s novim talasom infekcija, kazao je u subotu za BBC šef Kancelarije SZO za Evropu Hans Kluge.\nBERLIN - U Njemačkoj su u toku diskusije o mogućnosti da od naredne godine bude uvedena obavezna vakcinacija, piše britanski dnevnik Telegraf.\nBEČ - Dan pošto je austrijska vlada odlučila da od ponedjeljka uvede lockdown za sve građane i obaveznu vakcinaciju od 1. februara, protivnici korona mjera organizovali su proteste u centru Beča.


Merkaju plasman na finalnim turnirima prvenstva - juGmedia\nLESKOVAC – Cilj Actavis Akademije u ovoj sezoni je plasman kadetske selekcije u Jedinstvenu ABS ELEKTRO kadetskoj ligi Srbije i plasman pionira, kadetkinja i pionirki na finalnim turnirima prvenstva Srbije.\n“Prošle godine smo ostvarili cilj plasmanom tri selekcije na finalni turnir. Ove godine smo ispunili već jedan cilj a to je plasman u Jedinstvenu kadetsku ligu Srbije. Nadamo se da će i ostale tri selekcija uspeti da se plasiraju među 8 najboljih ekipa u Srbiji u svojoj konkurenciji, izjavio je koordinator Actavis Akademije, Zvonko Papak na konferenciji za novinare i najavio nova gostovanja u inostranstvu.\n“ Uskoro će naši dečaci i devojčice učestvovati na turnirima u Holandiji i Sloveniji a nastavljamo saradnju sa ekipama iz Bugarske, Grčke i Makedonije. Aktivni smo na međunarodnom planu jer želimo da naši igrači steknu i to dragoceno iskustvo, ali i da provere svoje mogućnosti u duelima sa vršnjacima iz drugih zemalja.\nDanas prestala sa radom Narodna kuhinja\nSNS u Bojniku razgovara o koaliciji iako može sama da vlada\nKonstitutivna sednica Skupštine opštine Bojnik sa 31 odborničkim mestom, zakazana je za 17. avgust, ali sada se već razgovara o koalicionoj vlasti…\n05.11.2012. u 23:42


POGLAVLJE 16: CG se priprema za sistem EU u oblasti oporezivanja\nCrna Gora se priprema za sistem Evropske unije (EU) u oblasti oporezivanja, Fiscalis 2020, kako bi olakšala i ubrzala suzbijanje poreskih prevara i sive ekonomije.\nEU sprovodi program Fiscalis 2020, kojim je poreskim upravama omogućena razmjena informacija i ekspertize, povezivanje nacionalnih poreskih službenika širom Evrope, kao i zajednički razvoj trans-evropskih informacionih sistema, kako bi se snažnije borile protiv poreskih prevara i sive ekonomije.\nU programu, koji je vrijedan 234 miliona EUR, pored država članica, učestvuju i zemlje kandidati za članstvo u EU. Crna Gora je dio te priče od 2015. godine, u okviru Pregovaračkog poglavlja 16, koje se odnosi na oporezivanje.\nZahvaljujući tome, službenici crnogorske Poreske uprave (PU) imaju priliku da se edukuju i usavršavaju, kako bi Crna Gora bila spremna da funkcioniše na zajedničkom tržištu Evrope i poveže se sa sistemima, putem kojih će poreske uprave širom Evrope lakše i brže komunicirati, radi efikasnije administrativne saradnje i pružanja pomoći.\nRobert Rajković, koji je u PU zadužen za razvoj, održavanje i bezbjednost IT sistema, imao je priliku da u okviru programa Fiscalis 2020 učestvuje u projektu u vezi sa jačanjem IT tehnologije i infrastrukture, kao i projektu unapređenja zajedničke komunikacione mreže između država članica EU.\n"Učešćem u programu Fiscalis 2020 stekao sam iskustvo u organizaciji važnih projekta na razvoju IT sistema, prepoznavanju potencijalnih rizika u domenu implementacije istih i ono što je najvažnije - iskustvo koje mogu da koristim u pripremi budućeg informacionog sistema Poreske uprave, kako bi se on kasnije mogao lakše povezati sa trans-evropskim informacionim sistema", ukazao je Rajković.\nTakođe, Rajković je učestvovao na radionicima, gdje je stekao vještine važne za unapređenje sistema automatske razmjene informacija, što prevedeno na jezik običnog korisnika znači bolju administrativnu saradnju poreskih uprava širom EU i pružanje pomoći u prekograničnoj saradnji u cilju sprečavanja dvostrukog oporezivanja, poreskih prevara, pranja novca i finansiranja terorizma.\n"Stečeno iskustvo će mi pomoći u razvoju IT sistema koji omogućava prikupljanje informacija od finansijskih institucija u Crnoj Gori i iz drugih izvora i razmjenu informacija između organa državne uprave Crne Gore, a sve u cilju adekvatnog utvrđivanja poreskih obaveza i pružanja boljih i jednostavnijih usluga poreskim obveznicima", objasnio je Rajković.\nOn je ukazao da se radi o jedinstvenom tržištu EU i različitim poreskim sistemima.\n"U takvoj situaciji, preduzeća mogu da iskoriste olakšice i povoljnosti u drugoj državi i protivzakonitim aktivnostima pokušaju da izbjegnu plaćanje poreskih obaveza u zemlji u kojoj imaju sjedište ili ostvaruju prihod", naveo je Rajković.\nPrema njegovim riječima, razvojem trans-evropskih informacionih sistema, te zajedničke komunikacione mreže za potrebe organa državne uprave država EU, značajno se unapređuje proces razmjene informacija, a samim tim i umanjuje rizik od pojave ovakve vrste poreskih prevara.\nFiscalis 2020, sa ukupnim budžetom od 234,3 miliona EUR, traje do naredne godine, a podrška za njegov nastavak kroz narednu generaciju programa već je obezbijedila Evropska komisija.\nPored Crne Gore, u programu učestvuju Albanija, Bosna i Hercegovina (BiH), Sjeverna Makedonija, Srbija i Turska.\nIZVOR: Vebsajt RTCG, 07.11.2019.


Razgovori o iranskom nuklearnom programu\nZamenik generalnog direktora Međunarodne agencije za atomsku energiju, Herman Nakerts, u razgovoru sa novinarima u Beču, po povratku iz Teherana\nGlavni inspektor agencije Ujedinjenih nacija za atomsku energiju, Herman Nakerts, danas je u Beču – po povratku iz Teherana – izjavio da je poseta bila „dobra“ i da u „vrlo bliskoj budućnosti“ planira još jedan odlazak tokom kojeg će razgovarati o iranskom spornom nuklearnom programu.\nNakerts je rekao da je tim stručnjaka Međunarodne agencije za atomsku energiju – skraćeno IAEA - tri dana „intenzivno razgovarao“ sa Iranom o svim nuklearnim ciljevima zemlje. Zapad strahuje da Iran razvija mogućnost proizvodnje nuklearnog oružja, dok Iran tvrdi da su njegove nuklearne težnje miroljubive.\nNakert je naglasio da IAEA i Iran imaju još „mnogo posla“, ali da su obe strane odlučne da reše otvorena pitanja.\nPomenuta agencija je u novembru objavila izveštaj u kojem se navode dokazi da Iran pokušava da proizvede nuklearno oružje, uprkos međunarodnim sankcijama i sporazumima. Iran tvrdi da se izveštaj zasniva na izmišljotinama.\nIranski ministar inostranih poslova Ali Akbar Salehi je danas izjavio da su eksperti Međunarodne agencije postavljali pitanja u vezi sa tvrdnjama iznetim u tom izveštaju, ali nije rekao kako je Iran odgovorio. Ipak, i Salehi je izjavio za agenciju FARS da su sastanci sa timom IAEA bili „dobri“.\nOn je takođe rekao da su stručnjaci te agencije Ujedinjenih nacija odbili ponudu Irana da im organizuje obilazak nuklearnih pogona u zemlji.


Na pisarnici Osnovnog suda u Novom Sadu se, osim fotokopiranja, naplaćuje i fotografisanje dokumenata. Da bi građanin fotografisao jednu stranu dokumenta mora da plati 20 dinara, isto koliko bi izdvojio i da stranu fotokopira, objavio je portal 021.\nDejan Gavrilović iz organizacije za zaštitu potrošača “Efektiva” kaže da je razgovarao sa pravnicima u Beogradu i da je njima ova praksa potpuno nepoznata. “Ne znamo da li to postoji još negde, ali, u principu, ovo je prvi put da čujemo za tako nešto”, navodi Gavrilović.\nPraksu pisarnice novosadskog suda opisuje kao “skandal svoje vrste”, jer dajući dozvolu nekom da fotografiše spise, sud nema nikakve troškove, s obzirom na to da onaj ko fotografiše koristi svoj telefon ili fotoaparat, kako bi potom taj isti fajl prebacio na računar i odštampao.\n“Potpuno je nelogično da naplaćuju slikanje, to je kao da ti naplaćuju ulaz u sud, razgovor sa nekim na pisarnici ili šetanje po zgradi suda. Potpuno suludo, jer ti ljudi koji rade na pisarnici su plaćeni novcem poreskih obveznika”, ističe Gavrilović.\n“Da li je to neko samoinicijativno okačio jer je želeo da zaradi ili je u pitanju nešto drugo, zasad nije poznato”, kaže Gavrilović i zaključuje da je ukoliko odluka o naplati postoji, važno saznati na osnovu čega je doneta.


Fenomenalna 3D umetnička instalacija lika Nikole Tesle koja se nalazi u Muzeju iluzija u Pragu, izazvala je oduševljenje i lavinu komentara korisnika društvenih mreža, a mnogi među njima saglasni su da se radi o najneobičnijem i najgenijalnijem prikazu lika našeg najvećeg naučnika.\nNikola Tesla u Muzeju iluzija u Pragu\nOva sjajna i nesvakidašnja skluptura predstavlja eksponat u Muzeju iluzija u češkoj prestonici još od aprila prošle godine, a kod nas je, čini se tek sada izazvala pažnju javnosti.\nSudeći po broju komentara i deljenja videa o neobičnom eksponatu, malo je reći da je ovo umetničko ostvarenje, sastavljeno od svih onih mogućih uređaja koji rade na struju, izazvalo divljene u našem narodu.\n"Fascinantno!", "Genijalno", "Svaka čast za ideju i kreativnost", "Neverovatno...", samo su neki od mnogobrojnih pozitivnih kritika upućenih autoru skulpture.\nFoto: Illusion Art Museum Prague / screenshot\nNa naslovnoj strani zvaničnog sajta Muzeja iluzija u Pragu nalazi se fotografija skupture Nikole Tesle\nO tome koliko je ova umetnička instalacija interesentna javnosti, govori činjenica da upravo njena fotografija krasi naslovnu stranu zvaničnog sajta praškog Muzeja iluzija.\nUKLANJA SE SOVA IZ KIKINDE "Napraviću novu skulpturu, savremenu umetnost NE RAZUME SVAKO"\nVlada Srbije otvorila svoja vrata za građane\nU okviru Dana evropske baštine i ove godine vrata Vlade Srbije bila su otvorena za građane, koji su se prilikom obilaska tog zdanja u centru Beograda upoznali sa burnom istorijom te zgrade, koja je često pratila i istoriju države.


Babunski: "Kod Grofa kao u Barsi..." - Sportske.net\nBabunski: "Kod Grofa kao u Barsi..."\nMakedonski internacionalac David Babunski prezadovoljan je saradnjom sa Miodragom Božovićem jer Grof mnogo pažnje posvećuje radu sa loptom.\nZvezda ne odustaje - Želi sa reprezentativcima na Pazar!Zvezda ugostila gradonačelnika BeogradaZvezdin dvojac spreman za SpartakPOTVRĐENO - Zvezda protiv Pazara bez reprezentativacaSpartak bi da odloži gostovanje Zvezdi\nMesec i po dana prošlo je od momenta kada je David Babunski zvanično zadužio opremu Crvene zvezde, a makedonski internacionalac i pored male minutaže nema zamerku na dosadašnji boravak u klubu iz Ljutice Bogdana.\n"Tu sam mesec i po dana i veoma sam zadovoljan. Na delu sam se uverio da nisam pogrešio što sam došao u Zvezdu. Imamo odlične igrače i trenera i još bolju atmosferu. Sve uslove da dobro radim i napredujem" rekao je Babunski.\nReprezentativac Makedonije stigao je u Crvenu zvezdu iz drugog tima Barselone pa mu pristup Miodraga Božovića jako odgovara.\n"Kod njega je kao u Barsi, lopta i fudbal na svakom treningu. Naravno to mi veoma prija" kaže Babunski.\nPored toga što mu sa fudbalske strane odgovara rad sa Miodragom Božovićem, makedonski internacionalac tvrdi da je bilo lako uklopiti se u svlačionicu koja deluje kao porodica.\n"Uklopio sam se lako, ali mislim da se svako ko dođe u Zvezdu uklopi isto tako, jer Zvezda je - emocija. Kada osetite taj duh i atmosferu koji vladaju oko kluba jednostavno postanete deo toga i Zvezda postane deo vas" zaključuje Babunski.\nDavid Babunski nalazi se među igračima koji će u završnici sezone postepeno dobijati sve veću minutažu usled velike bodovne razlike koju je Zvezda stvorila u odnosu na konkurente pa tako možemo očekivati da za vikend dobije priliku protiv Spartaka.


Niška televizija » Turistička inspekcija: Oprez prilikom ugovaranja letnjih aranžmana (VIDEO)\nObjavljeno 02.03.2014. 16:48\nTagovi: letnji aranzmani, turisticka inspekcija\nZimska turistička sezona se bliži kraju i načelnica turističke inspekcije Nišavskog upravnog okruga Dragica Pavlović kaže da je broj žalbi ove godine bio uobičajen. Ona kaže da su se putnici uglavnom žalili na kvalitet smeštaja, prevoza i nepoštovanje određenih stavki ugovora i da su se inspektori potrudili da svima izađu u susret. Takođe, Pavlovićeva savetuje turistima da budu oprezni i prilikom potpisivanja ugovora za letnje aranžmane.\nPosla za turističku inspekciju uvek ima i taj posao nije vezan za određeno godišnje doba, kaže načelnica Pavlović. Ona kaže da osim provere rada turističkih agencija, ova služba se bavi i radom ugostiteljskih objekata. Prigovora, kaže, uvek ima u velikom broju, ali se inspektori maksimalno trude da svima izađu u susret.\nBliži se letnja sezona, a mnogi su već sada sa agencijama sklopili ugovor o letnjim aranžmanima. Međutim, načelnica Pavlović savetuje putnicima da dobro prouče ugovor, posebno ukoliko u samoj ponudi primete neke nelogičnosti.\nNaša sagovornica savetuje putnicima da ukoliko naiđu na problem prilikom putovanja, pokušaju da ga reše na licu mesta sa predstavnikom agencije ili odmah po povratku putovanja. Ukoliko ne dođu do rešenja, onda bi trebalo da se obrate turističkoj inspekciji.


Nastavlja se sukob između mještana oko izgradnje mHE „Skrbuša“ u Rečinama (VIDEO) – Portal Kolašin\nNastavlja se sukob…\nNastavlja se sukob između mještana oko izgradnje mHE „Skrbuša“ u Rečinama (VIDEO)\nFoto: Portal Kolašin\nU saopštenju za medija koje je dostavljeno i Portalu Kolašin od strane, kako se navodi u potpisu, grupe mještana, njih 66 su saglasni da se izgradi mHE „Skrbuša“.\nKažu, da su se oni samoinicijativno okupili 20. novembra i zauzeli su stav da je izgradnja mHE od opšteg interesa, te su saglasni sa izgradnjom i da se nastave radovi.\n„“Zbog epidemiološke situacije, to smo učinili telefonskim pozivom, sa uključenim „zvučnikom“, kako bi svi prisutni čuli izjašnjenje. Tom prilikom se 66 vlasnika imanja izjasnilo za gradnju mHE kao i da je donacija, koju je investitor ponudio u pisanoj formi, prihvatljiva. Veći dio vlasnika imanja gravitira vodotoku Rečinske rijeke. Napominjemo da Izalazačka rijeka nije obuhvaćena projektom mHE, tako da ta rijeka slobodno teče svojim tokom i uliva se u Taru“, piše u saopštenju dodajući da sve potpise koje imaju nadležni slobodno mogu da provjere.\n„“Što se tiče spekulacija i insuacija o švercovanju i falsifikovanju potpisa, to odbacujemo kao neistinite i lažne tvrdnje. Spisak vlasnika imanja koji su dali saglasnost da se gradi mHE dajemo na uvid i provjeru svim relevantnim državnim organima“, navodi se u saopštenju.\n„Poštujući stav vlasnika imanja koji se protive gradnji mHE i vlasnika koji su uzdržani, tj nemaju stav o ovom pitanju, pozivamo državne institucije da se uključe u rješavanju ove situacije i postupe po zakonima države Crne Gore“, zaključuju mještanih, njih 66 u saopštenju za medije.\nInače, situacija na terenu je dosta napeta. Dio mještana i vlasnika imanja su u pritekla dva dana blokirali saobraćajnicu koja vodi ka mašinskom postrojenju i vodozahvatu jer mještani koji se protive ne dozvoljavaju, devastaciju Rečinske rijeke a intervenisala je i policija.\nŠta kažu mještani koji se protive, aktivisti i kako je bilo na terenu možete pogledati u video prilogu portala PCNEN\nPodsjećanja radi, izgradnja mHE, za koju je na Rečinskoj rijeci koncesiju dobila firma Hydro logistics, podijelila je selo. Početkom ovog mjeseca nije uspjelo organizovanje izjašnjavanja mještana oko tog projekta, tokom zbora koji je organizovan u Kolašinu, jer dvije grupe vlasnika imanja i mještana nijesu uspjele da usaglase spiskove, tako da nijesu postigli dogovo oko toga ko bi sve trebao da se izjašnjava.\nSa druge strane koncesionar je, ukoliko mještani većinski budu za nastavak gradnje mHE, obećao investiciju „od više od pola milona eura“, odnosno asfaltiranje četiri kilometra seoske saobraćajnice, kao i popravku makadamskih puteva, izgradnju četiri mosta (propsuta) i vodenice, koja će biti poklonjena manastiru Ćirilovac.\nMještani koji se protive izgradnji nijesu prihvatili ponudu koncesionara, i poručili da će braniti rijeku bez obzira na posledice.\nVideo sa sastanka snimile su ekipe portala PCNEN, koji možete pogledati na linku:


Agencija reagovala na odluku Ministarstva finansija da joj ne odobri tražena sredstva za rad u 2018. godini – Agencija za sprečavanje korupcije\nAgencija reagovala na odluku Ministarstva finansija da joj ne odobri tražena sredstva za rad u 2018. godini\nAgencija objavljuje mišljenje o Nacrtu zakona o izmenama i dopunama Zakona o javnim agencijama\nMinistarstvo finansija nije odobrilo ukupnu sumu koju je Agencija za borbu protiv korupcije opredelila za planirane aktivnosti u 2018. godini. Agencija se obratila nadležnom ministarstvu obaveštavajući ga da nije saglasna sa Nacrtom zakona o budžetu RS za 2018. godinu.\nU obrazloženju su navedene činjenice u vezi sa obavezama Agencije po akcionim planovima za borbu protiv korupcije i za poglavlje 23, te da je potrebno odobriti sredstva za dodatno popunjavanje sistematizovanih radnih mesta, unapređenje aplikativnog softvera i za sprovođenje kampanje nakon usvajanja novog Zakona o Agenciji. Takođe, ministarstvu je predočeno da to što nije predviđeno povećanje plata za trenutno zaposlene u Agenciji stavlja zaposlene u nepovoljniji položaj u odnosu na druge zaposlene u državnim organima.\nRedovne aktivnosti Agencije, uz dodatne aktivnosti koje uključuju realizaciju akcionih planova nastalih na osnovu usvojenih državnih strategija, zahtevaju da se obezbedi budžet koji omogućava delotvorno i efikasno obavljanje poslova iz nadležnosti Agencije.


Hoće li stići? - Sportske.net\nVremena je sve manje, opcija takođe, hoće li Crvena zvezda uspeti da izmiri obaveze i licencira nova pojačanja u predviđenom roku?\nDok se prvotimci Crvene zvezde, daleko od očiju javnosti, pripremaju za nastavak sezone i novu utakmicu koja ih očekuje već danas protiv danskog Esbjerga, uprava ovog kluba užurbano radi na rešenju gorućeg problema.\nIako je rok za isplatu zaostalih dugovanja pomeren do 22. februara, situacija nije nimalo jednostavna.\nPodsetićemo da je 'ulje na vatru' dolio Borac iz Čačka, zbog čega je direktno onemogućen transfer Brazilca Elena, ali i dodatno otežana celokupna situacija.\nČačani su sa dve nove menice u iznosu od 22 miliona dinara podigli celokupan dug na blizu miliona evra, kako bi uspeli da licenciraju igrače crveno-beli moraju hitno da pronađu iznos od 300.000 evra koliko se zahteva od strane Disciplinske komisije Fudbalskog saveza Srbije.\nNebojša Čović je u izjavi za „Sport“ potvrdio da klub užurbano radi na pronalaženju rešenja, a kao što je nagovešteno, ono bi moglo da dođe u vidu prodaje pojedinih igrača.\nPre svega, tu se misli na Srđana Mijailovića, mladog reprezentativca za koga vlada veliko interesovanje.\nNjegov zastupnik je potvrdio da je za Mijailovića već neko vreme zainteresovano nekoliko klubova, da je bilo kontakata sa ruskim i italijanskim klubovima, a najnovije informacije tvrde da je za ovogfudbalera Crvene zvezde ozbiljno zainteresovan Spartak iz Moskve.\nMijailovićeva cena je blizu 2.5 miliona evra, prelazni rok u zemljama Sovijetskog saveza, te Kini i Aziji traje do kraja februara, pitanje je hoće li se eventualni dogovor oko prodaje postići u predviđenom roku koji odgovara Crvenoj zvezdi.\nJoš jedan igrač koji bi mogao da napusti klub je Miloš Dimitrijević koga već neko vreme prate pojedini klubovi iz Kine i Japana.\nBilo kako bilo sudbina Luisa Garida, te Abiole Daude, zvezdine nove 'devetke' leži u nezivesnosti, 22. februar je iza ćoška.


Rusija: Zapad diskredituje vakcinu „Sputnjik Ve“, moguće i provokacije - Sputnjik Srbija\n16:20 11.12.2020 Preuzmite kraći link\nŠef komisije za zaštitu državnog suvereniteta Saveta federacije Rusije Andrej Klimov izjavio je da se na Zapadu pripremaju kampanje za diskreditaciju ruske vakcine „Sputnjik Ve“, kao i da nije isključena mogućnost provokacija na račun ruske vakcine širom sveta.\n„Nije samo da planiraju, već je diskredituju u svakom smislu. Čim su saznali da mi pripremamo vakcinu, već su počele diskreditacije“, rekao je on.\nRuski senator je naglasio da postoje informacije o tome da je američka ambasada rekla ukrajinskim vlastima da „ne bi bilo poželjno da ta zemlja koristi rusku vakcinu“.\nOglasila se i portparolka Ministarstva inostranih poslova Rusije Marija Zaharova koja je rekla da se u zapadnim medijima već pojavio termin „rat vakcinama“, da se pojavljuje mnoštvo članaka u kojima se negativno govori o ruskim vakcinama.\n„Ovde nije samo reč o vakcinama, već i o ruskim naučnicima, lekarima“, dodala je ona i istakla da Rusija pomno prati sve te objave zapadnih medija i pokušava da demantuje sve te navode.\n„Bitno je da se na vreme reaguje, da se objavljuju informacije o uspesima ruskih naučnika, da se navode primeri, da se informiše javnost. To je važna komponenta borbe protiv takve kampanje“, navela je ona.\nprovokacija, Sputnjik V, vakcina, Rusija


Oluje i tornada u SAD, najmanje šestoro poginulo – NovostiDana.rs\nOluje i tornada u SAD, najmanje šestoro poginulo\nVAŠINGTON – Najmanje šest ljudi je poginulo, a nekoliko desetina je povređeno u olujama i tornadima koji su zahvatili istočni deo Sjedinjenih Američkih Država, saopštili su danas zvaničnici i napomenuli da se očekuje da će se broj žrtava povećati.\nKako je navela agencija za upravljanje vanrednim stanjem u Misisipiju, najmanje 40 osoba je povređeno širom zemlje.\nU nizu tornada koji su juče pogodili nekoliko država u SAD, kuće su ozbiljno oštećene, a neke su sravnjene sa zemljom, dok se najmanje dve osobe vode kao nestale, prenosi agencija AFP.\nNajmlađa žrtva je sedmogodišnji dečak iz Misisipija koji je nastradao nakon što je tornado podigao automobil u kome se on nalazio, navele su televizijske stanice ABC i NBC.\nMeđutim, kako navodi Nacionalna služba za vremensku prognozu koja je izdala nekoliko upozorenja zbog loših uslova, opasnost nije prošla, a još jači tornado preti oblastima u Tenesiju, Alabami, Kentakiju i Misisipiju.\nKako je saopšteno juče na televiziji ABC, skoro 70 miliona ljudi živi u oblastima u kojima su oluje i snažni tornado najavljeni.


"Imate situaciju da za 303 dinara možete da dobijete doprinose za PIO i zdravstveno osiguranje za slučaj povrede na radu. Nije to mala stvar. Izračunajte samo koliko bi to u redovnim okolnostima koštalo da nemamo poseban Zakon o pojednostavljenom radnom angažovanju na sezonskim poslovima u određenim delatnostima ("Sl. glasnik RS", br. 50/2018 - dalje: Zakon)", rekao je Nedimović.\nIspričao je da su mu se proletos obratili iz jedne kompanije iz Gospđinaca, koja se bavi preradom krastavaca za jednu nemačku kompaniju jer im je bilo potrebno 400 radnika.\n"Nema na tržištu Srbije ljudi koje mogu da pronađu, i pojavi se jedan novi izazov, angažovanje stranaca da rade u srpskim kompanijama u oblasti poljoprivrede. Tako smo prvi put imali 150 stranaca koji su radili po ovom Zakonu. To je još jedna korist koju smo dobili", kaže Nedimović.\nDodao je i da je činjenica da je došlo do neviđenog skoka cena radne snage u poljoprivredi, sa 1.200 ili 1.300 dinara koliko je bilo pre nekoliko godina do 2.500 dinara, koliko je danas.\n"Zamislite da treba da platite 67 odsto troškova na to. Zamislite koliki bi tu trošak bio i gde bi tu bilo matematike u poljoprivredi. Nigde", naveo je ministar.\nPoručio je da elektronska uprava u poljoprivredi mora da funkcioniše i dalje i da je elektronska prijava sezonskih radnika u poljoprivredi samo početni korak.


Berlin traži rešenje za institucionalnu blokadu - Dnevni list Danas\nPočetna » Društvo » Berlin traži rešenje za institucionalnu blokadu\nBerlin traži rešenje za institucionalnu blokadu\nNemačka kancelarka Angela Merkel upozorila je juče u Strazburu na opasnost da Evropska unija doživi „istorijski neuspeh“ ukoliko ne izađe iz ćorsokaka u koji je dospela zbog zastoja u procesu usvajanja evropskog ustava. Merkelova je, obraćajući se poslanicima Evropskog parlamenta, najavila da će Nemačka, koja je preuzela šestomesečno predsedavanje Unijom, do kraja mandata u junu ponuditi plan za rešenje te institucionalne blokade.\nNemačka kancelarka Angela Merkel upozorila je juče u Strazburu na opasnost da Evropska unija doživi „istorijski neuspeh“ ukoliko ne izađe iz ćorsokaka u koji je dospela zbog zastoja u procesu usvajanja evropskog ustava. Merkelova je, obraćajući se poslanicima Evropskog parlamenta, najavila da će Nemačka, koja je preuzela šestomesečno predsedavanje Unijom, do kraja mandata u junu ponuditi plan za rešenje te institucionalne blokade. „U interesu je Evrope, njenih država članica i njenih građana da se taj proces uspešno završi do sledećih izbora za Evropski parlament početkom 2009“, izjavila je Merkelova, predstavljajući program nemačkog predsedavanja EU. „Kolaps (tog procesa) bio bi istorijski neuspeh“, naglasila je nemačka kancelarka.\nDo zastoja u procesu usvajanja evropskog ustava došlo je 2005, kada su birači u Francuskoj i Holandiji na referendumima odbacili ponuđeni ustavni tekst. Merkelova je u govoru upozorila da EU, s postojećom regulativom, ne može da se širi i gubi mogućnost donošenja neophodnih odluka. Rojters navodi, pozivajući se na diplomatske izvore, da Nemačka nastoji da uveri evropske vlade da podrže njen plan o zajedničkom ustavu. Britanija, Poljska i Češka su najavile referendume o tom pitanju, ali su odustale posle francuskog i holandskog „ne“.\nNemački zvaničnici, međutim, kažu da će ono što Merkelova bude postigla zavisiti od toga ko će na izborima 6. maja biti izabran za novog predsednika Francuske.


Prekogranična saradnja Medveđe, Leposavića, Prokuplja i Skoplja – Info Centar Juga\nJablanički okrug Jug Srbije Medveđa Prokuplje Vesti\nPrekogranična saradnja Medveđe, Leposavića, Prokuplja i Skoplja\nJuče je u Prokuplju održan radni sastanak povodom projekta prekogranične saradnje između gradova Prokuplja, Leposavića, Medveđe i Skoplja koji će se finansirati iz EU fondova, a nosilac projekta je naš proslavljeni odbojkaš Vladimir Vanja Grbić.\nOpštinu Medveđa predstavljao je predsednik opštine Medveđa Nebojša Arsić koji je za Info centar juga rekao da je projekat od izuzetnog značaja za mlade u opštini Medveđa i da će lokalna samouprava na čelu sa njim učiniti sve da se projekat uspešno realizuje.\nDugogodisnje iskustvo Vladimira Vanje Grbića rada sa decom, navelo je da pokrene kamp za decu tako što će koristiti odbojku za sve aspekte razvoja dečije ličnosti. Na ideju da pokrene prekogranične projekte je došao kako bi stvorio čvrste veze između ovih regija. lsto tako želi da korišćenjem odbojke na originalan način prebrodi sve prepreke u komunikaciji na nacionalnom, regionalnom i lokalnom nivou, jer u sportu nema geografskih granica već je jedina granica aut linija .\nProjekat bi bio realizovan u trajanju od 3 godine ( po 10 meseci), koji bi obuhvatao praćenje motoričkog, psihološkog, funkcionalnog i postulatnog statuta dece različitog uzrasta (100 dece po gradu). Poslednja faza bi bila zajednički kampovi pod nadzorom stručnog kolegijuma.\nVanja Grbić juče je u Prokuplju predstavio celokupan projekat, kao i metodologiju rada sa decom.\nSutra 17 sela bez struje\nCOVID-19 Jablanički okrug Jug Srbije Medveđa Sijarinska banja Srbija Vesti\nOd danas policijske patrole u zdravstvenim ustanovama


Vesti online / Vesti / Srbija / Dijaspora nevidljiva u matici\nJačanje veza Srbije i njene dijaspore u obostranom je interesu, zaključak je okruglog stola "Vidimo se u Srbiji", posvećenog otvaranju dijaloga i dugoročnoj saradnji matice sa rasejanjem. Debata, u kojoj su učestvovali predstavnici dijaspore, institucija, nevladinog sektora i dijasporskog dnevnika "Vesti", nastavak je nedavne konferencije u opštini Malo Crniće i predstavlja potragu za iznalaženjem dugoročnog modela saradnje.\nUmrežavanje kroz aktivnosti: Učesnici skupa\nKritični tonovi o odnosu države prema rasejanju ni ovoga puta nisu izostali.\nDa je institucionalni put dijaspore krenuo niz brdo, smatra Branislav Savić iz Beča, konsultant iz organizacije Ideje i novac, zbog, kako je naveo, činjenice da je dijaspora izgubila ministarstvo, pa kancelariju, i na kraju spala na Upravu za dijasporu pri Ministarstvu spoljnih poslova koja nije "i u šemi MSP".\n* Kako i gde ulagati u otadžbinu, a da vam se isplati\n* Ulaganje u saradnju sa dijasporom - prinos u investicijama i razvoju\nOn je naglasio nasušnu potrebu umrežavanja svih koji nešto rade za dijasporu. Aleksandar Radovanović iz Privredne komore Srbije je ukazao da komora aktivno podstiče razvojnu saradnju sa dijasporom.- To ne samo da je smanjilo nivo aktivnosti države prema svima koji žive u inostranstvu, već je i rasejanje učinilo gotovo nevidljivim - rekao je Savić, izrazivši žaljenje što se ne sastaje Skupština dijaspore.\n- Umrežavanje kroz aktivnosti je pravi put saradnje - rekao je Radovanović i ukazao na značaj Svesrpskog samita, susreta ekonomske, kulturne i akademske dijaspore.\nPKS je, kako je rekao, tu i da pomogne državi oko organizacija u dijaspori.\n- Cilj je saradnja dijaspore i matice, ali i da zajedno rade naši ljudi u Australiji i Kanadi i da se stvori dobra mreža saradnje - rekao je Radovanović.\nMilica Rebić iz Nemačke organizacije za međunarodnu saradnju (GIZ) podsetila je na pomoć GIZ-a Srbiji, podrškom stručnjacima poreklom iz Srbije rođenim van njenih granica koji žele da se vrate u domovinu ili da joj pomognu svojim znanjem. Ona smatra da veliki broj dijasporskih udruženja u inostranstvu treba da bude bolje povezan.\nBranislav Savić (Foto: V. Sekulić)\nLeopold Rolinger, stručnjak za planiranje i sprovođenje projekata je, uz napomenu da se ništa ne može bez institucija i volje za promene, akcentirao teškoće i sporost procedura prilikom ulaganja u lokalne sredine. Podsetio je da je i pored bliskosti NALED-a Vlade Srbije od 100 predloga te organizacije za smanjenje administrativnih ograničenja prihvaćeno svega devet.\nDijana Zdravković, menadžer za korporativne komunikacije "Vesti", prošlu godinu je označila godinom pokretanja saradnje UNDEP, PKS, GIZ-a i Inicijave za demokratsku tranziciju (DTI) i medijske kuće "Vesti" na približavanju srpskoj dijaspori, a Jelena Nešić iz DTI je rekla da je namera ovih skupova posvećenih rasejanju da se, između ostalog, razvije i dijalog dijaspore sa lokalnim i regionalnim zajednicama u matici.\nMarko Pavlović iz Programa za razvoj Ujedinjenih nacija (UNDP), naglasio je da su osim priče, neophodni rezultati. Osvrnuvši se na "vidljivost upliva politike u sferu tih odnosa", ocenio je da nema uspešnih institucija ako nisu oslobođene partijskog.\n- Uspešni ljudi u rasejanju nezainteresovani za tokove u Srbiji, a takav njihov odnos bi promenili kada bi se eliminisala krađa i korupcija. Dijaspora hoće uspostavljanje mehanizma poverenja - kaže Pavlović.


AFERA VELIKI BRAT TRESE VLADU SRBIJE: Vulin špijunirao Jadranku i Zoranu!\nMinistarstvo odbrane, na čijem je čelu Aleksandar Vulin, raspisalo je javnu nabavku medija-monitoringa u kojoj, pored aktivnosti i rejtinga ministra odbrane, traži i podatke o radu i rejtingu svih ministara u Vladi Srbije! Koleginice iz Vlade Zorana Mihajlović i Jadranka Joksimović ne razumeju ovakav potez prvog čoveka resora odbrane.\nUz standardne zahteve – pres-kliping, elektronski kliping, veb-kliping, prenos medijskih objava, naslovne strane štampanih medija, alarm-kliping, eksponiranost ministra odbrane na mesečnom nivou u medijima, agencijski servisi, Ministarstvo odbrane zahteva i rejting svih ministara u Vladi RS u medijima. Javna nabavka je raspisana 14. marta 2018.\nMIHAJLOVIĆEVA: Ne znam zašto se bavi mojim ili rejtingom bilo kog ministra\n– Usluga analize rejtinga ministara u Vladi RS u medijima obuhvata broj, sentiment (tonalitet) svih priloga u kojima se pominju ministri, u svim praćenim medijima, razvrstano prema vrsti, kategoriji i pojedinačnim medijima. Tematika svih priloga u kojima se pominju ministri, u svim praćenim medijima, razvrstano prema vrsti, kategoriji i pojedinačnim medijima – navodi se u konkursnoj dokumentaciji objavljenoj na sajtu Ministarstva, kao i da treba da se navede broj i tonalitet priloga i pregled negativnih priloga.


Studentska organizacija grupa za SPEKOF, sada već tradicionalno, organizuje četvrti po redu projekat „Interviewing week“ na Ekonomskom fakultetu u Beogradu. Ove godine, održaće se 27. i 28. februara, a pogledajte i zašto bi trebalo da ga posetite!\nIdeja samog projekta je da kroz radionice i predavanja pripremi studente završnih godina za ono što ih čeka po završetku fakulteta, a to je apliciranje za radno mesto. Na radionicama studeti će naučiti nešto više o poslovnom bontonu, kako da se predstave, koje su to male tajne do radnog mesta. Kao i da se upoznaju sa celokupnom procedurom selekcije kandidata. Osim toga na panel diskusiji će imati priliku da čuju priče nekih od najuspešnijih poslovnih ljudi naše zemlje.\nTu su interaktivne radionice, kao što su simulacije razgovora za posao, gde će studenti naučiti na šta da obrate pažnju, šta da poprave, kako da privuku pažnju i zainteresuju sagovornike, kao i koje su to najproblematičnije tačke razgovora kandidata. Delegati će dobiti savete šta mogu da poprave i načine na koje da unaprede svoj CV.\nOve godine panel "put ka uspehu" će biti otvorenog tipa za sve one koji su zainteresovani da čuju o putu koji su prošli neki od najuspešnijih ljudi u oblastima kojima se bave. On će biti održan u profesorskoj sali na Ekonomskom fakultetu u Beogradu u terminu od 17:30 - 19:00 dana 27.02.2018.\nNakon panela takođe otvorenog tipa biće i sajamsko predstavljanje kompanija od 19:00 - 20:00 gde će postojati mogućnost da se sazna nešto više o kompanijama, dobiju dodatne informacije i da se kompanijama preda CV.\nViše informacija možete naći na stranici Interviewing Week.


Labusov plan za Kosovo i Metohiju\nIzvor: Blic, 05.Nov.2004, 13:00\nVečerašnji sastanak državnog vrha o Kosovu i Metohiji, koji je sazvao premijer Vojislav Koštunica, po svemu sudeći neće rezultirati toliko potrebnim konsenzusom o rešenju problema u pokrajini. Predsednik Srbije Boris Tadić tom sastanku neće ni prisustvovati jer, kako je juče rekao, njegove nadležnosti su 'sasvim drugačije'.\nPrema saznanjima 'Blica', potpredsednik Vlade Miroljub Labus predložiće na sastanku da Srbija od >> Pročitaj celu vest na sajtu Blic << međunarodne zajednice zatraži sazivanje međunarodne konferencije na kojoj bi se odlučivalo o statusu Kosova i Metohije.\nNa toj konferenciji Srbija bi izašla sa planom koji nudi autonoman status pokrajine u okviru Srbije u skladu sa najboljim tradicijama i standardima Evropske unije. U taj plan se uklapa plan Vlade Srbije o Kosovu i Metohiji. Prema Labusovoj inicijativi, trebalo bi da se uradi predlog ustavnog okvira o autonomiji pokrajine koji bi trebalo da bude usaglašen u zemlji do maja 2005. godine. Iza njega bi trebalo da stanu sve stranke u Srbiji, nakon čega bi bio ponuđen Albancima i međunarodnoj zajednici da ga u narednih šest meseci prouče i da se o njemu izjasne na međunarodnoj konferenciji. Labus će predložiti da ta konferencija bude održana krajem novembra 2005. godine u Beču i da traje pet nedelja. Sagovornik 'Blica' kaže da je Labus dobio signale iz međunarodne zajednice da bi ona mogla pristati na sazivanje takve konferencije. On dodaje da nam je poručeno da takva konferencija ne može da uspe ukoliko Srbija ne bude imala jedinstven stav.\nLabus će predložiti i drugu opciju za slučaj da Albanci odbiju ovaj predlog ili međunarodna zajednica kaže da je on neizvodljiv, a to je da sadašnja podela Kosova dobije institucionalni izraz u dva kantona.\nJedan bi bio albanski, a drugi srpski, sastavljen iz dva dela koji bi se naslanjali na Srbiju. Ovo podrazumeva duži prelazni period u kome bi bili ispunjeni standardi. Manastiri na teritoriji albanskog kantona dobili bi eksteritorijalnost. Ovaj proces zahtevao bi da Srbija postane član 'Partnerstva za mir' i NATO pošto se predviđa ulazak srpske vojske u srpski kanton, kao i dugoročno prisustvo NATO snaga u oba entiteta. Prema ovom predlogu, albanska strana bi se obavezala da neće podsticati nemire među Albancima u srpskom entitetu, kao i da neće imati posebna potraživanja prema Srbiji, a Srbija bi ili dobila prava nad održivim brojem objekata i nekretnina u albanskom entitetu ili bi albanski entitet sam otplaćivao međunarodne dugove koje sada mi otplaćujemo.\nTadić će u vreme sastanka biti u poseti našim jedinicama u Kopnenoj zoni bezbednosti na jugu Srbije. Na sastanak su, osim Tadića i Labusa, pozvani i Predrag Marković, Vuk Drašković, Nebojša Čović i šefovi poslaničkih grupa. Najviši državni zvaničnici razgovarali su juče u Beogradu sa šefom Unmika Sorenom Jesenom Petersenom.\nD. Vukelić - Lj. Begenišić\nDan pre: 04.Nov.2004\nDan posle: 06.Nov.2004


EK: Unaprediti kontrolu administrativne linije sa KiM\nNedovoljno efikasna kontrola nad administrativnom linijom sa Kosovom, mali broj presuda u vezi sa organizovanim kriminalom i nedovoljni kapaciteti za sprovođenje složenih, pre svega finansijskih...\nDodik: Postoji realnost i ono što tvrdi EU\nPredsednik Republike Srpske Milorad Dodik rekao je da priča o izveštaju Evropske komisije o napretku BiH ima čudan karakter, jer evropska zajednica piše izveštaje, dok, s druge strane postoji...\n"Rešićemo probleme na koje nam je ukazala Evropa"\nPremijer Kosova Hašim Tači izjavio je u četvrtak da će se posvetiti radu na rešavanju problema pomenutih u izveštaju Evropske komisije, poput sprovođenja izborne reforme i vladavine zakona.\n"Usvojen plan o procesu evrointegracija"\nVlada Srbije usvojila je danas akcioni plan o procesu evropskih integracija, izjavio je koordinator vlade za odnose sa medijima Slobodan Homen.\nBivši administrator UN za region Kosovske Mitrovice Džerald Galuči ocenio je danas da je Evropska komisija povezivanjem pitanja severa Kosova i početka pregovora o članstvu sa Srbijom zapravo...\nPotpredsednik socijaldemokratske frakcije u Evropskom parlamentu Hanes Svoboda pozdravio preporuku EK da se Srbiji dodeli status kandidata za EU.\nLjajić: Niko od izbeglica neće ostati na ulici\nMinistar za rad i socijalnu politiku Rasim Ljajić rekao je danas da će sve izbegle ili interno raseljene osobe imati adekvatan smeštaj pre zatvaranja kolektivnih centara 2012. godine.\nStefanović: Dijalog tek po rešavanju krize\nŠef srpske delegacije Borislav Stefanović izjavio je u sredu u Briselu da dijalog Beograda i Prištine može da usledi tek kada bude rešena kriza na severu Kosova i dodao da je Srbija i dalje za...\nGospođo Kosor, ne hvalite zločince!\nReagujući na izjavu hrvatske premijerke Jadranke Kosor u kojoj hvali generale Antu Gotovinu i Mladena Markača, osuđene u Hagu za zločine nad Srbima, Evropska komisija pozvala je sve javne...\nKuper: Beograd nije spreman da nastavi dijalog\nEvropska komisija je saopštila da delegacija Vlade Srbije nije spremna da nastavi dijalog sa delegacijom takozvane vlade Kosova.


Trampova politička sudbina nakon korona virusa i impičmenta • Novi treći put\nTrampova politička sudbina nakon korona virusa i impičmenta\nIako korona virus već mesecima privlači gotovo svu pažnju svetskih medija, izborna godina u Sjedinjenim Državama do sada se može okarakterisati, u najmanju ruku, kao prepuna obrta. Demokratski predsednički kandidat, kako stvari trenutno stoje, biće Džo Bajden. Međutim, njegov put do trenutne pozicije apsolutnog favorita nije bio nimalo lak. Iako je u trku ušao kao izraziti favorit po svim istraživanjima, najava ulaska milijardera Majka Blumberga i veliki broj kandidata iz sličnog miljea u trci, kao i slab rezultat u “ranim državama” Ajovi, Nju Hempširu i Nevadi predstavljali su velika iskušenja za bivšeg potpredsednika.\nBajden je na taj način od apsolutnog favorita u aprilu 2019. godine, početkom ove godine po određenim istraživanjima slovio za tek trećeg kandidata po snazi. Mnogi su govorili da je centrizam propao i da je pitanje trenutka kada će se i sam Bajden povući iz trke. Stvari su se, ipak, izuzetno brzo preokrenule i u svega nekoliko dana, nakon sjajnog rezultata u Južnoj Karolini i u državama „super utorka“, Bajden je ponovo postao favorit. Za to vreme, Donald Tramp je imao lak posao da obezbedi nominaciju republikanaca, a suočavao se sa dva problema koja gotovo ni jedan bivši predsednik SAD imao ispred sebe.\nSa procesom impičmenta Tramp se dobro snašao i iz celokupne situacije izašao, reklo bi se, jači nego pre pokretanja istog. Iako je ishod pokretanja ovog procesa bio jasan od samog početka s obzirom da demokrate nisu mogle okupiti dvotrećinsku većinu u Senatu, bilo je važno pratiti poruke i podršku javnog mnjenja. S obzirom da su anketari uglavnom postavljali dva pitanja, moglo se reći da ovaj proces donosi dobro i demokratama i republikancima.\nPrvo pitanje odnosilo se na podršku građana pokretanju procesa impičmenta i to je ono u šta su se demokrate uzdale kao sopstveni adut. Drugo pitanje ticalo se same smene predsednika sa funkcije. Iako su Amerikanci u većini bili za pokretanje impičmenta, jasna većina za smenu nije postojala. Na taj način, obe strane su proglasile pobede – demokrate “jer su građani većinski podržali njihove argumente” za pokretanje impičment procesa, a republikanci zato što su isti ti “građani bili odlučni da zaustave progon njihovog predsednika”. Ipak, istraživanja pokazuju da su građani koji glasaju republikance ili demokrate vrlo čvrsti u svojim stavovima, a da prevagu donose “nezavisni” građani koji nemaju standardan algoritam glasanja.\nOno što je, zapravo, bilo važno u celokupnom procesu bilo je kretanje podrške Donaldu Trampu u izbornoj godini. Za sada se čini da je Tramp iz celokupnog procesa izašao jači i sa 41-42% odobravanja koliko je u proseku imao 2019. godine, sada je znatno bliži 45%, dok je procenat onih koji ga ne podržavaju tek nešto iznad polovine. Kada se još detaljnije pogleda geografska rasprostranjenost podrške Trampu, primećuje se da je u tri države koje su mu 2016. suštinski donele pobedu (Viskonsin, Pensilvanija i Mičigen) njegova podrška značajno opala u odnosu na te izbore, ali raste u odnosu na period pre impičmenta.\nNensi Pelosi, liderka demokrata u Predstavničkom domu, cepa Trampov govor tokom procesa impičmenta (Getty Images)\nKada je reč o korona virusu, u trenutku pisanja teksta broj preminulih u SAD stigao je do 1.000 ljudi, a broj zaraženih je 70.000 od čega je gotovo polovina u državi Njujork. Ova izrazito “plava” država u kojoj demokrate godinama beleže pobede trenutno se suočava sa procenama da će tragedija biti veća čak i od one koja je zadesila Kinu, Italiju i Španiju.\nMlak odgovor predsednika Trampa na virus u startu je doveo do većih posledica sa kojima će se država neuporedivo teže suočiti danas. Šarlatanski pristup predsednika počeo je izjavama da je sve pod kontrolom i da je vakcina u izradi (podelio lažni članak), a nastavio se optužbama na račun imigranata koji unose virus u zemlju, poređenjem sa običnim gripom i lažima o dostupnosti testova. Konačno, 13. marta proglasio je vanredno stanje i počeo ozbiljnije da postupa sa pandemijom virusa. Ipak, do ovog trenutka čini se da je najviše mera predsednika posvećeno ekonomiji, a ne prevenciji i oporavku zaraženih.\nOvakav pristup Donalda Trampa za sada daje rezultate s obzirom da je Trampov rejting blizu onog sa početka mandata. Informisanje ljudi o apsolutnoj kontroli situacije, dok druge države zatvaraju svoje građane u kuće svakako može isključivo pozitivno uticati na rejting. Ipak, iz dana u dan je sve manji broj onih koji veruju u sposobnost Trampove administracije da se nosi sa korona virusom, o čemu dovoljno govori i činjenica da je veće poverenje svim drugim relevantnim institucijama u državi, uključujući i religijske institucije. Međutim, najgori dani tek se nalaze pred SAD. Narednih nekoliko nedelja biće ključno, ne samo za oporavak građana i procenu širenja virusa, već i za ekonomsku situaciju u ovoj zemlji, a samim tim i u celom svetu.\nKada se gleda značaj određenih tema za građane, ekonomija je u globalu tema broj jedan u SAD, a to je čak još više izraženo kod republikanaca i nezavisnih glasača. Između jedne trećine i jedne četvrtine glasača republikanaca bira ekonomiju kao temu broj jedan prilikom odluke za koga će glasati. I upravo zbog toga ne treba da čudi to što Tramp najveći deo svoje kampanje bazira upravo na promociji svojih rezultata u ovoj oblasti. Jedan od Trampovih omiljenih rezultata jeste najniža nezaposlenost u prethodnih 50 godina. Međutim, korona virus može u potpunosti da promeni Trampove prioritete u kampanji. Procene da će broj nezaposlenih u SAD na kraju krize biti oko 20% značio bi skok od 600% u odnosu na merenja iz februara. Samim tim, svi ekonomski rezultati bili bi poništeni u poslednjoj godini mandata.\nEndru Kuomo (Getty Images)\nKoordinacija sa saveznim državama\nOsim neizvesne ekonomske situacije, Tramp ima problem i sa lošom koordinacijom sa pojedinim guvernerima koji imaju drugačiji pristup virusu. Jedan od primera je svakako Endru Kuomo, guverner države Njujork koji je u veoma kratkom periodu dobio nacionalnu pokrivenost i postao zvezda u SAD. Ovaj guverner u trećem mandatu zbog svojeg pristupa i zrelih političkih poruka pobrao je simpatije u celoj zemlji i za nekoliko nedelja enormno uvećao broj pratilaca na društvenim mrežama, ali i dobio medijsku pokrivenost čak i van svoje matične države. Jedno istraživanje pokazuje da je pokrivenost Trampovih konferencija za medije samo 3.5 puta veća od guvernera Njujorka.\nIako je podrška guverneru Kuomu u februaru merena sa 44%, veruje se da će naredno merenje pokazati ogroman skok u poverenju ovom demokrati koji je jedan od prvih visokih zvaničnika koji je podržao kampanju Džoa Bajdena. Razvoj situacije u ovoj zemlji svakako je pod velikim znakom pitanja i posledice koje ih očekuju u mnogome će promeniti političke snage.\nMožda i najveći problem za Trampa predstavljaće to što će morati da brani svoj zdravstveni sistem koji će u narednom periodu biti na velikom testu. Popularne mere poput Medicare for all ili povratka na Obamacare sa određenim dodacima građanima zaraženim korona virusom predstavljaće neuporedivo prihvatljivije rešenje, jer troškovi lečenja ovog virusa mogu biti veći i od nekoliko desetina hiljada dolara.\n[click_to_tweet tweet=”Šarlatanski pristup predsednika počeo je izjavama da je sve pod kontrolom i da je vakcina u izradi, a nastavio se optužbama na račun imigranata koji unose virus u zemlju, poređenjem sa običnim gripom i lažima o dostupnosti testova. | ” quote=”Šarlatanski pristup predsednika počeo je izjavama da je sve pod kontrolom i da je vakcina u izradi, a nastavio se optužbama na račun imigranata koji unose virus u zemlju, poređenjem sa običnim gripom i lažima o dostupnosti testova.”]\nPredsednički izbori u SAD u ovom trenutku pali su u drugi plan iako se sam dan izbora bliži i kampanja bi uveliko trajala da situacija nije vanredna. Demokrate su, kako stvari stoje, uhvatile poslednji voz da odaberu favorita za predsedničku trku i na taj način izbegnu dodatne probleme koje bi predstavljao prolongirani rat levog i centrističkog krila ove partije. I pored toga, trenutna situacija im zbog nemogućnosti vođenja kampanje ne ide na ruku.\nSa druge strane, Donald Tramp se bori sa političkom borbom svog života – korona virus može mu doneti najteži poraz aktuelnog predsednika u SAD ikada, a može biti i prekretnica koja bi mu donela novi četvorogodišnji mandat. Nakon poraza republikanaca na midterms izborima 2018. godine upravo na temi zdravstva, mogla bi se nastaviti slična praksa i 2020. na predsedničkim izborima.\nKao i u ostatku sveta, političke procene su neizvesnije nego ikada, a stavljanje virusa pod kontrolu doneće nam jasnije obrise budućeg političkog poretka.\nTagovi: demokratska partija, donald tramp, Džo Bajden, endru kuomo, impičment, izbori, korona virus, republikanska partija, sjedinjene američke države


Prema planu, do kraja novembra bi trebalo da budu završeni radovi na deonicama Obrenovac - Ub i Lajkovac - Ljig. Prilikom nedavnog obilaska gradilišta ministarka infrastrukture Zorana Mihajlović istakla je kako očekuje da izvođači radova ispoštuju ugovor.\nNa koridoru 11 ranije je završen autoput na potezima Ub - Lajkovac i Ljig - Preljina u ukupnoj dužini od oko 50 kilometara, što znači da će, ukoliko se za dva meseca izgrade još dve deonice, vozači imati modernu saobraćajnicu od Čačka, pa skoro do Beograda. Nakon toga, preostalo bi još samo da se uradi deonica autoputa Surčin - Obrenovac, gde su radovi počeli pre dva dana, osim mosta na ušću Kolubare u Savu koji se uveliko gradi. Ta deonica bi trebalo da bude gotova do novembra 2019.\nVozače koji letuju u Crnoj Gori verovatno najviše interesuje kada će koridor 11 u potpunosti povezati Beograd i Bar. Da bi se to ostvarilo potrebno je u Srbiji izgraditi autoput na najzahtevnijem delu od Preljine do Boljara u dužini od 107 kilometara. Zvaničnici Srbije i predstavnici kineske firme CRBC potpisali su u aprilu memorandum o izgradnji ove deonice i pomenuli narednu godinu kao rok za početak radova. Ova deonica bi bi, prema saobraćajnom institutu CIP, trebalo da košta čak 1,6 milijardi evra.\nKada je reč o Crnoj Gori najzahtevniji deo od Kolašina do Podgorice se radi i trebalo bi da bude gotov u novembru 2019. Ostaje pitanje kada će biti izgrađene preostale četiri deonice puta kroz Crnu Goru.\nReforma radnog zakonodavstva posle formiranja nove vlade\nReforma radnog zakonodavstva mora da bude jedan od prioriteta odmah posle formiranja nove vlade, izjavio je danas državni sekretar u Ministarstvu rada, zapošljavanja i socijalne politike, Zoran Martinović.\nNa Samitu šefova vlada Kine i 16 zemalja centralne i istočne Evrope naredne nedelje u Bugarskoj, biće potpisan komercijalni ugovor za poslednju deonicu brze pruge Beograd-Budimpešta, od Novog Sada do Subotice, u vrednosti od oko milijardu evra.


Sutra izmjena režima saobraćaja u ulicama Branilaca Sarajeva i Kulovića radi izvođenja mjuzikla „Kosa“ - Sarajevska sehara\nSutra izmjena režima saobraćaja u ulicama Branilaca Sarajeva i Kulovića radi izvođenja mjuzikla „Kosa“\nMinistarstvo saobraćaja Kantona Sarajevo dalo je saglasnost Narodnom pozorištu Sarajevo za privremenu izmjenu režima saobraćaja u ulicama Branilaca Sarajeva i Kulovića, radi izvođenja mjuzikla “Kosa” na Pozorišnom trgu Susan Sontag.\nPrivremena izmjena režima saobraćaja sastoji se iz potpune obustava saobraćaja sutra /petak/ 24.06.2022. godine u terminu od 19:45 do 22:00 sata, osim vidljivo označenih i/ili najavljenih vozila organizatora i vozila iz člana 125. i 126. Zakona o osnovama sigurnosti saobraćaja na putevima u BiH u sljedećim ulicama:\nBranilaca Sarajeva – na dijelu od raskrsnice sa ulicom Ćemaluša do raskrsnice sa ulicom Radićeva,\nKulovića – na dijelu od raskrsnice sa ulicom Obala Kulina bana do raskrsnice sa ulicom Maršala Tita.\nNakon utvrđenog vremenskog termina, odnosno stvaranja sigurnih uslova za odvijanje saobraćaja motornih vozila, pripadnici MUP-a će uspostaviti redovni režim saobraćaja.\nSaobraćajnica Ćemaluša za vrijeme obustave saobraćaja privremeno će biti pretvorena u jednosmjernu suprotno u odnosu na redovan režim odvijanja saobraćaja.\nU istoj se zabranjuje parkiranje te nadolazeći saobraćaj iz ulice Branilaca Sarajeva preusmjeriti desno ulicom Ćemaluša u ulicu Titova, a sve putem službenih lica MUP-a Kantona Sarajevo.\nAlternativni pravci kretanja na dijelu potpune obustave saobraćaja su saobraćajnice koje se ukrštaju sa obustavljenom saobraćajnicom.\nTaksi štand u ulici Branilaca Sarajeva u neposrednoj blizini Narodnog pozorišta za vrijeme izmjene režima saobraćaja bit će dislociran na prvi susjedni štand.\nPrema rješenju Ministarstva, radi funkcionalnog i sigurnog odvijanja saobraćaja, u odobrenom periodu, potrebno je izvrštiti privremeno izmještanje terminala Dom Armije kao i osigurati prisustvo nadležne službe svih operatera javnog gradskog prevoza putnika, koji će vršiti izmjenu režima linijskog javnog gradskog prevoza.\nTags: Izmjena saobraćaja, Kanton Sarajevo, Trg Susan Sontag\nLana Pudar jučer je ostvarila najbolji rezultat u historiji bh. plivanja na svjetskim prvenstvima


RTS :: „Psi laju, vetar nosi“, Stavra i ekipa uskoro pred gledaocima RTS-a\nFilm i TV „Psi laju, vetar nosi“, Stavra i ekipa uskoro pred gledaocima RTS-a\n„Psi laju, vetar nosi“, Stavra i ekipa uskoro pred gledaocima RTS-a\nčetvrtak, 12. okt 2017, 19:30 -> 20:01\nRadio-televizija Srbije i „Kontrast studios“ predstavljaju novu humorističku seriju „Psi laju, vetar nosi“, koju čini 11 jednosatnih epizoda. Priču o malo znanom svetu predgrađa kao scenarista potpisuje Radoš Bajić, u režiji Jelene Bajić Jočić. Brojnu ekipu domaćih i glumaca iz regiona predvode: Tihomir Stanić, Anita Mančić, Mira Banjac i Boris Milivojević.\nPriče o dogodovštinama porodice Stavrić i mnoštvo drugih zanimljivih likova, čine socijalno i satirično svedočanstvo o savremenom društvenom trenutku. Komediju karaktera na ivici apsurda zabavnu za gledalište, pojašnjava scenarista i glumac serije Psi laju, vetar nosi.\n„To je priča o ljudima koji su prislonjeni uz veliki grad, kojima je taj veliki grad izvor života, opstanka i izvor nade“, kaže scenarista Radoš Bajić.\nGlavni junak priče je Kostadin Stavrić Stavra, sitni prevarant, snalažljiv, na prvi pogled prek i nezgodan, nepromišljen, ali dobronameran.\n„Stavra je svako od nas što pokušava da živi iznad svojih trenutnih mogućnosti. Koji pokušava da od svog života po svaku cenu napravi više nego što ga je sudbina, istorijske okolnosti, društvene okolnosti u tom trenutku naterale“, objašnjava glumac Tihomir Stanić.\n„Prvi put u igranom serijskom programu videće se jedan poludokumentaristički pristup koji je usaglašen u rediteljskom, montažnom i segmentu fotografije“, ističe rediteljka Jelena Bajić Jočić.\nPrvu epizodu serije Psi laju, vetar nosi gledajte u subotu, 21. oktobra, od 20 časova na Prvom programu.\n(subota, 21. okt 2017, 21:16)\n1 Dodatna projekcija filma „Zlogonje“\n2 Fukunaga novi reditelj filma o Džejmsu Bondu\n3 Duško Dugouško sa Lebronom u novom „Svemirskom basketu“\n4 Premijera „Zlogonja“ 22. septembra u Kombank dvorani\n5 Počelo snimanje zombi-filma „Mališan“


Počivalšek: Sloveniju u 2015. godini posetilo šest odsto više turista iz Srbije\nBeta\t 18. februara 2016. 16:15\nSlovenački ministar za privredni razvoj i tehnologiju Zdravko Počivalšek danas je na otvaranju Medjunarodnog sajma turizma u Beogradu rekao da je turizam jedan od nosećih stubova medjunarodne saradnje i povezivanja.\n“Saradnja izmedju Slovenije i Srbije je uspešna, kako u oblasti turizma, tako i u široj oblasti privrede. Slovenački turizam živi i razvija se pre svega zbog turista iz inostranstva, a Srbija predstavlja jedno od najznačajnijih turističkih tržišta”, kazao je Počivalšek.\nOn je naveo da su po broju poseta Sloveniji srpski turisti se petom mestu i da je prošle godine u toj zemlji boravilo oko 85.000 gosta iz Srbije, šest odsto više nego u 2014. godini, koji su ostvarili skoro 210.000 noćenja.\n“Ovome nesumnjivo doprinose dobro razvijena infrastruktura i redovne avionske linije Ljubljana-Beograd, avio-prevoznika Er Srbija”, istakao je Počivalšek i dodao da su za turiste iz Srbije u Sloveniji najzamljivije banje, planine i Ljubljana.\nSlovenija je zemlja-partner na ovogodišnjem 38. Sajmu turizma u Beogradu i predstavlja se, kako je rekao slovenački ministar, “kao zelena, aktivna i zdrava turistička destinacija”.